MOZZJONI GĦAL RIŻOLUZZJONI

imressqa wara l-mistoqsija li titlob tweġiba orali B6‐0456/2008

skond l-Artikolu 108(5) tar-Regoli ta' Proċedura

f'isem il-Kumitat għall-Affarijiet Legali

Riżoluzzjoni tal-Parlament Ewropew dwar il-qafas komuni ta' referenza għal-liġi Ewropea dwar il-kuntratti

Il-Parlament Ewropew ,

wara li kkunsidra r-riżoluzzjoni tiegħu tat-12 ta' Diċembru 2007 dwar il-Liġi Ewropea dwar il-Kuntratti Testi adottati , P6_TA(2007)0615 . ,

wara li kkunsidra r-riżoluzzjoni tiegħu tas-7 ta' Settembru 2006 dwar il-Liġi Ewropea dwar il-Kuntratti ĠU C 305 E, 14.12.2006, p.

wara li kkunsidra r-riżoluzzjoni tiegħu tat-23 ta' Marzu dwar il-liġi Ewropea dwar il-kuntratti u r-reviżjoni tal- acquis : prospettivi għall-futur ĠU C 292 E, 1.12.2006, p.

wara li kkunsidra r-riżoluzzjonijiet tiegħu tas-26 ta' Mejju 1989 ĠU C 158, 26.6.1989, p.

400. , tas-6 ta' Mejju 1994 ĠU C 205, 25.7.1994, p.

518. , tal-15 ta' Novembru 2001 ĠU C 140 E, 13.6.2002, p.

538. u tat-2 ta' Settembru 2003 ĠU C 76 E, 25.3.2004, p.

wara li kkunsidra r-Rapport mill-Kummissjoni tal-25 ta' Lulju 2007 bl-isem"It-Tieni Rapport dwar il-Progress tal-Qafas Komuni ta' Referenza" (http://ec.europa.eu/prelex/liste_resultats.cfm?CL=en&ReqId=0&DocType=COM&DocYear=2007&DocNum=0447 COM(2007)0447 ),

wara li kkunsidra l-konklużjonijiet tal-Kunsill tal-JHA tat-18 ta' April 2008,

wara li kkunsidra l-Artikolu 108(5) tar-Regoli ta' Proċedura,

billi l-Abbozz tal-Qafas Komuni ta' Referenza akkademiku (DCFR) Principles, Definitions and Model Rules of European Private Law - Draft Common Frame of Reference (DCFR), editjat minn von Bar, Clive, Schulte-Nölke et al. tressaq lill-Kummissjoni lejn l-aħħar tal-2007,

billi l-Kummissjoni nediet proċess intern ta' selezzjoni bil-għan li jiġu identifikati liema partijiet tad-DCFR se jiġu integrati fid-dokument li ġej, eż.

White Paper tal-Kummissjoni dwar Qafas Komuni ta' Referenza (CFR),

billi d-DCFR huwa sempliċement dokument akkademiku u l-għażla possibbli ta' liema partijiet tad-DCFR għandhom ikunu integrati fid-Dokument tal-Kummissjoni li ġej huwa eżerċizzju politiku kbir,

Jilqa' b'sodisfazzjon il-preżentazzjoni tad-DCFR u jistenna d-DCFR akkademiku finali li għandu jitressaq lill-Kummissjoni sa l-aħħar ta' Diċembru 2008;

Jistieden lill-Kummissjoni biex tressaq pjan preċiż u trasparenti dwar kif se jkun organizzat il-proċess ta' għażla li għandu jwassal għad-dokument tal-Kummissjoni u kkordinat b'mod partikulari fir-rigward tad-DGs kollha involuti;

Jistieden lill-Kummissjoni biex tiżgura li l-DCFR ikun disponibbli fl-aktar numru ta' lingwi rilevanti sabiex l-aċċessibilità tkun żgurata għall-partijiet kollha kkonċernati;

Jistieden lill-Kummissjoni biex tqis li tassenja l-proġett lid-DĠ għall-Ġustizzja, il-Libertà u s-Sigurtà bl-involviment sħiħ tad-Dgs rilevanti kollha l-oħra, ladarba is-CFR imur sew lil hinn mil-liġi tal-konsumatur dwar il-kuntratti, u biex il-materjali u r-riżorsi umani meħtieġa jkunu disponibbli;

Jinnota li d-dokument tal-Kummissjoni se jkun il-bażi għad-deċiżjoni tal-Istituzzjonijiet Ewropej u tal-partijiet kollha interessati dwar l-iskop fil-ġejjieni tas-CFR, il-kontenut u l-effett legali tiegħu, li jista' jvarja minn għodda leġiżlattiva li ma torbotx sal-ħolqien ta' strument fakultattiv fil-liġi Ewropea dwar il-kuntratti;

Iqis li, indipendentement mill-forma tas-CFR fil-ġejjieni, għandhom jittieħdu miżuri li jiżguraw li dan ikun regolarment aġġornat sabiex jirrifletti l-bidliet u l-iżviluppi nazzjonali fil-liġi dwar il-kuntratti;

Jinnota li meta jkunu qed jittieħdu xi deċiżjonijiet dwar il-kontenut tas-CFR, il-Kummissjoni għandha żżomm f'moħħha l-istqarrija reċenti tal-Kunsill li s-CFR għandu jkun "għodda għal tfassil aħjar tal-liġijiet" li toħloq "sett ta' linji gwida li ma jorbtux li għandhom jintużaw fil-livell Komunitarju";

Jissuġġerixxi li, jekk dan ikun il-każ, is-CFR għandu jkun kemm jista' jkun wiesa' u li jista' ma jkunx hemm bżonn li jkun eskluż xi kontenut jew materjal f'dan l-istadju;

Jenfasizza għal darb'oħra li r-riżultat tal-workshops reċenti dwar is-CFR għandu jiġi rifless f'kull proċess ta' selezzjoni;

Jissuġġerixxi li jekk użat bħala għodda leġiżlattiva li ma torbotx, il-partijiet rilevanti tas-CFR għandhom ikunu mehmuża ma' kull proposta jew komunikazzjoni leġiżlattiva fil-ġejjieni mill-Kummissjoni li tolqot il-liġi dwar il-kuntratti, sabiex tiżgura li din tqis il-leġiżlatur tal-Komunità;

Jinnota li, meta tittieħed deċiżjoni dwar il-kontenut tas-CFR, il-Kummissjoni għandha tiftakar li s-CFR jista' jmur sew lil hinn minn sempliċement għodda leġiżlattiva u jista' jwassal għal strument fakultattiv;

Jissuġġerixxi li, jekk il-format futur tas-CFR probabbli jkun dak ta' strument fakultattiv, dan għandu jkun ristrett għal dawk l-oqsma fejn il-leġiżlatur tal-Komunità kien attiv jew probabbli li jkun attiv fil-futur qrib, jew li huma marbuta mill-qrib mal-liġi dwar il-kuntratti; jissuġġerixxi li kull strument fakultattiv ikun ibbażat fuq id-DCFR, bl-esklużjoni possibbli ta' Kapitoli 3 sa 6 tal-Parti C tal-Ktieb IV dwar Kuntratti speċifiċi u d-drittijiet u l-obbligi li joħorġu minnhom, il-Ktieb V dwar l-Intervent Benevolenti f'affarijiet ta' terzi, u, il-Ktieb X dwar il-Trusts. jikkunsidra li f' kull ċirkostanza, għandha tingħata attenzjoni biex ikun żgurat li l-koerenza ġenerali tal-istrument fakultattiv ma tkunx kompromessa mill-proċess ta' selezzjoni;

Jinsisti li l-Parlament għandu jkun ikkonsultat bis-sħiħ u involut f'kull proċess ta'għażla li jwassal għad-dokument li ġej tal-Kummissjoni dwar is-CFR;

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kummissjoni u lill-Kunsill.


X'jgħidu l-Membri fuq il-logħob Olimpiku?

©BELGA_AFP PHOTO_NICOLAS ASFOURI Il-fjamma mietet, l-atleti marru d-dar u waqa' l-kwiet fuq l-istadji…L-Olimpjadi spiċċaw għall-erba' snin li ġejjin…Qabel il-logħob Olimpiku, l-Parlament ta' attenzjoni kbira lill-aspetti ta' drittijiet tal-bniedemu lill-aspetti politiċi tal-logħob fiċ-Ċina.

Żgur li se jirritornaw għal dan fil-futur qrib, iżda sadattant id-dinja żgur li kienet iffokaliżżata fuq il-kompetizzjoni sportiva u xi suċċessi individwali.

Tkellimna ma' xi membri rigward ċerta aspetti sportivi tal-logħob f'Beijing.

Għalkemm ġiet ikkritikata b'mod sever mill-komunità internazzjonali, ċ-Ċina pprovat li kienet suċċess bħala padruna tal-logħob Olimpiku.

Hi ġiet fir-ras bi 51 medalji tad-deheb, iżda l-pajjiżi ta' l-Unjoni Ewropew marru tajjeb ukoll.

Li kieku ikkompetew flimkien kienu jirbħu 280 medalja, 87 minnhom tad-deheb.

Tgħid din it-triq tal-futur?

Tgħid il-Membri segwew l-Olimpjadi mill-qrib?

Il-Membri kienu ħerqana biex jirrisponduna.

Il-Grieg Manolis Mavrommatis (PPE-DE, GR, membru tad-delegazzjoni għaċ-Ċina tal-PE indika li hu segwa siegħat twal quddiem it-televiżjoni.

Ħadt gost nara l-atletiżmu, il-ginnastika, il-basketball u l-futbol feminili.

Għal persuna li kien ġurnalista ta' l-istports Grieg, "din kienet esperjenza tajba oħra."

Issa jinsab viċi-kap tal-Kumitat għall-Kultura.

Membru Griega oħra Katerina Batzeli , president għall-Kumitat tal-Kultura, u membru tad-delegazzjoni għaċ-Ċina, apprezzat b';mod partikolari ċ-ċerimonja tal-ftuħ "fejn rajna d-dimensjonijiet kulturali u storiċi taċ-Ċina iżda ukoll tad-dinja b'mod impressjonanti permezz ta' mezzi moderni ta' teknoloġija awdjoviżiva u ċinematografika.

Batzeli żiedet li hi "kienet impressjonata ħafna bl-atletiżmu u l-għawm iżda kient b'dispjaċir li kien hemm id-drogi fl-isports."

Hi ħeġġet biex l-Unjoni Ewropea u l-Istati Membri kollha jieħdu azzjoni immedjata."

Il-Liberali Belġjan Dirk Sterckx huwa l-president tad-delegazzjoni għaċ-Ċina.

Fir-reazzjoni tiegħu huwa għarrafna li segwa l-logħob b'ħerqa kbira speċjalment il-ġinnastika u l-basketbass (……………).

Il-liberali Rumana Ramona Nicole MĂNESCU (ALDE, RO) ukoll segwit l-atletika u l-ġinnastika.

"Dan minħabba li jien ili nipprattika l-atletiżmu għal snin twal u nista' nara l-isforz li jagħmlu l-atleti."

Kien hemm oħrajn li marru bħal Pál Schmitt (PPE-DE, HU) MPE.

Bla dubju li bħala President tal-Kumitat Olimpiku Ungeriż segwejt l-isports fejn jeċċellaw l-Ungeriżi: kayak, kanoeing u water polo.

Iżda bħala ex-ċampjin Olimpiku tal-fencing, attendejt ħafna tournaments tal-fencing.

U li kieku l-Unjoni kellu tikkompeti bħala entità waħda?

Peter ŠŤASTNÝ (PPE-DE, SK), kien ċampjin Slovak ta' l- ice hockey irrispondina rigward jekk jarax fil-futur qrib jew fil-bogħod il-possibilità li l-Unjoni tilgħab bħala entità waħda.

L-Olimpjadi jikkonsisti minn kompetizzjoni, eċitament u kburija ta' nazzjonijiet u pajjiżi.

Għalkemm ħadd mhu se jżommna milli ngħoddu flimkeitn.

Jien kburija li sirt naf li l-Ewropa għandha tant midalji u deheb.

Dawn ir-riżultati għandhom jiġu mħabbra ħafna iktar.

Għal Mavrommatis li kieku l-Unjoni kellha tikkompeti taħt bandiera wara "jkun hemm messaġġ ta' għaqda.Iżda immaġina li kieku jkollu jkun hemm Olimpjadi ta' ħames kontinenti da parti l-pajjiżi kollha tagħhom.

Din idea tajba…iżda f'dan il-każ ma jkunux Olimpjadi!."

Għal Sterckx u għal Mănescu: "l-Olimpjadi għandhom jibgħu għan-nazzjonijiet diversi.

Mănescu żżid li "kieku l-Olimpjadi jikkonsisti minn tim wieħed, ħafna Stati Membri ma jkunux jistgħu jibagħtu rappreżentanti.

Nemmen f'Ewropa ta' diversità u kompetizzjoni u kull Stat Membru għandu x'jikkontribwixxi għall-proġett Ewropew inkluż fl-isports.

Sadattant għal Batzeli "il-valur tal-logħob Olimpiku jinsab iktar f'kompetizzjoni ġusta.

Dak li hu importanti huwa l-messaġġ li l-Unjoni tkun qed tippromwovi għall=-atleti u għall-kultura."

20080825STO35400 Kompilazzjoni ta' artikli diversi fuq iċ-Ċina mtella' mill-'Paġni Ewlenin' White Paper fuq l-isport: lejn politika Ewropea fuq l-isport


dwar is-sitwazzjoni u l-prospettivi tal-biedja fir-reġjuni muntanjużi

Kumitat għall-Agrikoltura u l-Iżvilupp Rurali

MOZZJONI GĦAL RIŻOLUZZJONI TAL-PARLAMENT EWROPEW

Il-Parlament Ewropew ,

– wara li kkunsidra r-riżoluzzjoni tiegħu tas-6 ta' Settembru 2001 dwar l-applikazzjoni matul 25 sena tal-leġiżlazzjoni Komunitarja għall-biedja fir-reġjuni tal-għoljiet u tal-muntanji

ĠU C 72 E, 21.3.2002, p.

– wara li kkunsidra r-Riżoluzzjoni tiegħu tat-16 ta' Frar 2006 dwar l-implimentazzjoni ta' strateġija tal-foresti tal-Unjoni Ewropea

ĠU C 290 E, 29.11.2006, p.

– wara li kkunsidra r-Riżoluzzjoni tiegħu tat-12 ta' Marzu 2008 dwar "il-Kontroll tas-Saħħa" tal-Politika Agrarja Komuni

– wara li kkonsidra l-Artikolu 45 tar-Regoli ta' Proċedura tiegħu,

– wara li kkunsidra l-opinjoni tal-Kumitat tar-Reġjuni fuq l-inizjattiva tiegħu stess, bit-titolu 'Għal Green Paper - Lejn politika tal-Unjoni Ewropea għar-reġjuni muntanjużi: viżjoni Ewropea għar-reġjuni muntanjużi'

Il-Kumitat tar-Reġjuni, 23 -2008. ,

– wara li kkunsidra r-rapport tal-Kumitat għall-Agrikoltura u l-Iżvilupp Rurali u l-opinjoni tal-Kumitat għall-Iżvilupp Reġjonali ( A6-0327/2008 ),

A. billi l-inħawi muntanjużi jiffurmaw 40 % tal-art ta' l-Ewropa u huma d-dar għal 19 % tal-popolazzjoni Ewropea

B. billi z-zoni muntanjużi jkopru aktar minn 50% tat-territorju f'xi Stati Membri, fosthom il-Greċja, Spanja, l-Italja, l-Awstrija u l-Portugal, u l-komunità tal-bdiewa għadha element sinifikanti f'dawk z-zoni,

C. billi l-inħawi muntanjużi (speċjalment il-muntanji għoljin u dawk medji) huma art ta' kultura u jirriflettu interazzjoni armonjuża bejn il-bniedem u l-bijosistema u huma parti mill-wirt naturali,

D. billi z-zoni muntanjużi jbatu ferm mill-effetti tal-bidla fil-klima u minn fenomeni estremi tat-temp, bħan-nixfa u n-nirien,

E. billi l-pajsaġġ tal-inħawi muntanjużi mhuwiex omoġenju iżda huwa magħmul minn forom diversi ħafna ta' muntanji u ta' altitudnijiet differenti (muntanji għoljin, inħawi ta'għoli medju, glaċieri, inħawi mhux produttivi),

F. billi l-inħawi muntanjużi għandhom karatteristiċi speċifiċi (il-pendil, l-altitudni varjata, l-inaċċessibilità, it-tkabbir, l-istaġuni ta' kultivazzjoni iqsar, l-ikklassifikar baxx tal-ħamrija, il-kundizzjonijiet tat-temp u tal-klima) li jagħmluhom differenti minn pajsaġġi oħra fl-Unjoni Ewropea u minn ħafna aspetti huma 'żvantaġġati', minħabba nuqqasijiet naturali permanenti, u billi f'xi nħawi muntanjużi dan iwassal għad-deżertifikazzjoni gradwali tagħhom u għal tnaqqis fl-produzzjoni agrikola,

G. billi l-inħawi muntanjużi (b'mod speċjali l-muntanji għolja u l-inħawi ta' għoli medju) għandhom potenzjal u jservu ta' mudell għall-prodotti ta' kwalità, għas-servizzi ta' livell għoli u għall-ispazji ta' mistrieħ, li jista' jkun żviluppat b'mod sostenibbli biss bl-użu integrat ta' riżorsi u tradizzjonijiet fuq perjodu ta' żmien,

H. billi l-prodotti ta' stockfarming ta' kwalità partikulari huma prodotti f'inħawi muntanjużi u billi l-proċess tal-produzzjoni tagħhom jagħmel użu integrat u sostenibbli mir-riżorsi naturali, il-mergħat u l-varjetajiet ta' uċuħ għar-regħi li huma adattati speċifikament kif ukoll mit-teknoloġija tradizzjonali,

I. billi l-muntanji (b'mod partikulari l-muntanji għoljin u l-inħawi ta' għoli medju) huma ambjenti naturali 'multifunzjonali', fejn l-ekonomija (agrikola) hija marbuta mill-qrib ma' kwistjonijiet soċjali, kulturali u ekoloġiċi, u billi inħawi ta' dan it-tip għalhekk għandhom jingħataw appoġġ f'forma ta' ffinanzjar xieraq,

J. billi l-ekonomija tal-inħawi muntanjużi hija partikolarment sensittiva għal bidliet fiċ-ċiklu ekonomiku, minħabba nuqqasijiet strutturali permanenti u, fuq żmien twil, hija dipendenti fuq id-diversifikazzjoni u l-ispeċjalizzazzjoni tal-proċessi tal-produzzjoni,

K. billi diġà jeżistu strumenti legali Ewropej għall-ħarsien ta' għadd ta' reġjuni muntanjużi - il-Konvenzjoni tal-Alpi u l-Konvenzjoni tal-Karpazji - li għalhekk huma strumenti importanti għal politika integrata dwar l-inħawi muntanjużi, għalkemm dawn ma ġewx ratifikati u implimentati b'mod sħiħ,

L. billi l-ekonomiji agrarji-silvanji-pastorali tal-inħawi muntanjużi, li spiss jinkludu attivitajiet multipli, huma eżempju tal-bilanċ ambjentali li għandu jitqies,

M. billi l-parti l-kbira tal-farms f'inħawi muntanjużi huma farms tal-familja b'riskju finanzjarju għoli,

Jinnota li l-isforzi ta' l-Istati Membri rigward ir-reġjuni muntanjużi (b'mod partikulari l-muntanji għoljin u l-inħawi ta' għoli medju) jvarjaw ħafna minn stat għal ieħor u ma jimmirawx lejn żvilupp globali iżda lejn żvilupp purament settorjali, u li ma jeżistix qafas integrat fil-livell tal-UE (kif jeżisti fil-każ taz-zoni marittimi);

Jenfasizza li l-Artikolu 158 tat-Trattat KE, emendat mit-Trattat ta' Liżbona, dwar il-politika ta' koeżjoni jidentifika r-reġjuni muntanjużi bħala li jbatu minn żvantaġġi serji u dejjiema, filwaqt li jirrikonoxxi d-diversità tagħhom, u jitlob li tingħatalhom attenzjoni partikulari; jiddispjaċiħ madankollu li l-Kummissjoni għad ma rnexxilhiex tfassal strateġija komprensiva għall-appoġġ effettiv tar-reġjuni muntanjużi u ta' reġjuni oħra li jbatu minn żvantaġġi naturali u dejjiema, minkejja l-bosta talbiet min-naħa tal-Parlament Ewropew sabiex hija tagħmel dan;

Jenfasizza l-bżonn li jkun hemm koordinazzjoni tajba tal-bosta politiki Komunitarji bil-għan li jiġi żgurat żvilupp armonjuż, b'mod partikolari għar-reġjuni, bħall-inħawi muntanjużi, li jbatu minn żvantaġġi naturali dejjiema; huwa mħasseb f'dan ir-rigward dwar l-utilità tas-separazzjoni tal-politika ta' koeżjoni tal-Komunità mill-iżvilupp rurali, fil-perjodu ta' ipprogrammar attwali 2007-2013 (li tirriżulta mill-integrazzjoni tal- Fond Ewropew għall-Iżvilupp Reġjonali fil-CAP ); iqis li dan l-approċċ ġdid għandu jiġi sorveljat mill-qrib sabiex jiġi evalwat l-impatt tiegħu fuq l-iżvilupp reġjonali;

Jirrimarka li l-inħawi muntanjużi jbatu minn żvantaġġi li permezz tagħhom huwa inqas faċli li l-agrikoltura tadatta ruħha għal kundizzjonijiet kompetittivi u li jġibu magħhom spejjeż żejda, biex b'hekk ma jkunx jista' jkun hemm prodotti kompetittivi ħafna bi prezz baxx;

Jipproponi li, fil-kuntest tal-Green Paper dwar il-koeżjoni territorjali li se tiġi adottata fil-ħarifa tal-2008, u b'konformità mal-għanijiet tal-aġenda territorjali u l-Perspettiva għall-Iżvilipp ta' l-Ispazji Ewropej, il-Kummissjoni għandha, b'koperazzjoni mal-Istati Membri, tadotta approċċ territorjali biex tindirizza l-problemi f'tipi differenti ta' nħawi muntanjużi u tipprovdi għal miżuri fi ħdan il-pakkett leġiżlattiv tal-Fondi Strutturali;

Jixtieq li l-Kummissjoni tiżviluppa strateġija Ewropea integrata tassew favur l-inħawi muntanjużi u jqis il-pubblikazzjoni ta' Green Paper dwarhom bħala l-ewwel pass importanti f'din id-direzzjoni; jitlob lill-Kummissjoni sabiex tniedi konsultazzjoni pubblika wiesgħa li timplika lill-awtoritajiet reġjonali u lokali, lill-protagonisti soċjo-ekonomiċi u ambjentali, kif ukoll lill-assoċjazzjonijiet nazzjonali u Ewropej li jirrappreżentaw lill-awtoritajiet reġjonali fl-inħawi muntanjużi, sabiex tiġi identifikata aħjar is-sitwazzjoni f'dawn ir-reġjuni ;

Jilqa' l-Green Paper dwar il-koeżjoni territorjali bħala metodu biex jiġu indirizzati nħawi differenti tal-Unjoni Ewropea u jitlob, f'dan ir-rigward, li jkun hemm politika agrarja komuni (CAP) li tinkludi l-ewwel u t-tieni pilastru sabiex fl-Unjoni Ewropea, fir-rigward tal-isfidi internazzjonali, l-ambjent ekonomiku jkun jista' jiġi influwenzat b'mod effettiv, bil-għan li l-biedja multifunzjonali fl-inħawi muntanjużi u fl-għoljiet issir vijabbli, għan li sabiex jinkiseb hemm bżonn ta' strumenti marbuta mal-produzzjoni, fosthom rigward it-trasport tal-ħalib;

Jitlob lill-Kummissjoni biex fil-qafas tal-kompetenzi tagħha tfassal strateġija integrata tal-UE għall-iżvilupp u l-użu sostenibbli tar-riżorsi fl-inħawi muntanjużi (strateġija tal-UE għall-inħawi muntanjużi) fi żmien sitt xhur mill-adozzjoni ta' din ir-riżoluzzjoni; jitlob ukoll li jitfasslu programmi ta' azzjoni nazzjonali li jinkludu miżuri speċifiċi ta' implimentazzjoni fuq din il-bażi, b'arranġament mal-awtoritajiet reġjonali u r-rappreżentanti tas-soċjetà ċivili li huma familjari mal-interessi u l-bżonnijiet lokali fil-post, u li jiddefenduhom (pereżempju rigward it-tipi differenti ta' massif), filwaqt li jitqiesu inizjattivi reġjonali eżistenti kif xieraq;

Jenfasizza l-importanza tad-demarkazzjoni tal-inħawi muntanjużi bħala rekwiżit għall-miżuri mmirati, pereżempju għall-biedja fil-muntanji u fl-għoljiet b'mod partikulari, u l-ħtieġa li dawk l-inħawi jiġu kklassifikati kif xieraq skont il-grad ta' żvantaġġ naturali, li għandu jiġi monitorjat l-aktar mill-Istati Membri fuq il-bażi tal-mappa attwali taz-zoni eliġibbli;

Jitlob lill-Kummissjoni biex tirrpoduċi sommarju tal-programmi u proġetti ffinanzjati dwar temi li huma relevanti għar-reġjuni muntanjużi, bl-iskop tat-trasferiment tal-għarfien u l-promozzjoni tal-innovazzjoni;

Jitlob lill-Kummissjoni biex, fil-kuntest tal-programm ta' ħidma tan-Netwerk Ewropew għall-Osservazzjoni tal-Ippjanar tal-Ispazji (ESPON), tagħti attenzjoni partikolari lis-sitwazzjoni tar-reġjuni li jbatu minn żvantaġġi naturali u dejjiema, bħar-reġjuni muntanjużi; iqis li għarfien tajjeb u fil-fond tas-sitwazzjoni fir-rigward tal-inħawi muntanjużi huwa essenzjali sabiex wieħed ikun jista' jfassal miżuri differenzjati li jindirizzaw aħjar il-problemi ta' dawn ir-reġjuni;

Jenfasizza l-irwol tal-biedja fil-muntanji u fl-għoljiet fil-produzzjoni, il-manutenzjoni u l-użu tal-kampanja b'mod trasversali, kif ukoll bħala bażi plurifunzjonali għal setturi ekonomiċi oħra u bħala element karatteristiku tal-pajsaġġi kulturali tradizzjonali u ta' l-istruttura soċjali;

Jiġbed l-attenzjoni dwar il-fatt li ħafna nħawi muntanjużi jkollhom jiffaċċjaw il-pressjoni urbana minħabba li huma jattiraw it-turisti u, fl-istess waqt, iridu jħarsu l-pajsaġġ tradizzjonali li qed isir inqas agrarju u qed jitlef is-sbuħija tiegħu kif ukoll il-kwalitajiet ta' importanza kbira għall-ekosistema;

Jinnota li l-biedja fl-inħawi tal-muntanji (b'mod partikulari f'inħawi fil-għoli u f'inħawi b'muntanji għoljin) tinvolvi sforz akbar (bħal intensità għolja ta' xogħol u l-ħtieġa tax-xogħol manwali) u spejjeż akbar (inkluża l-ħtieġa ta' makkinarju speċjali u l-ispejjeż għoljin għat-trasport) minħabba l-kundizzjonijiet u r-riskji naturali;

Jitlob li titqies aktar u b'mod aktar speċifiku l-multifunzjonalità tal-biedja fl-inħawi tal-muntanji u l-għoljiet fir-riformi tal-CAP tal-ġejjieni, billi d-direttivi ta' qafas u l-programmi nazzjonali għall-iżvilupp rurali jsiru konformi mal-irwol tal-bdiewa fil-muntanji u fl-għoljiet mhux biss bħala produtturi iżda wkoll bħala pijunieri ekonomiċi għal setturi oħra u li jinħoloq ambitu għall-kollaborazzjoni sinerġetika (inkluż l-iffinanzjar ta' programmi ta' ekoturiżmu u t-tqegħid fis-suq ta' prodotti ta' kwalità għolja); jiġbed l-attenzjoni, b'mod partikulari, dwar il-ħtieġa li jingħata kumpens finanzjarju għall-prestazzjoni ekoloġika tal-biedja fl-inħawi muntanjużi;

Jagħti ġieħ lix-xoħol li jwettqu l-bdiewa tal-muntanji; jinnota li l-kundizzjonijiet għall-biedja fl-inħawi muntanjużi (speċjalment fir-rigward tal-qligħ ta' dħul supplimentari, il-bilanċ bejn ix-xogħol u l-ħajja u l-ħila li wieħed jibda familja) m'għandhomx jiġu kkumplikati permezz tal-burokrazija iżda għandhom jittejbu permezz tal-għaqda ta' politiki settorjali; jitlob lill-Kummissjoni u lill-kumitati (tal-komitoloġija) kompetenti biex jirrevedu regoli eżistenti u prospettivi (fuq kollox dwar ir-reġistri obbligatorji) b'konformità mal-inizjattiva ta' 'regolamentazzjoni aħjar' u/jew biex jagħmluhom inqas ikkumplikati sabiex il-proċeduri amministrattivi jiġu ssimplifikati b'mod komprensiv;

Jenfasizza li, fil-ġejjieni, il-pagamenti obbligatorji għall-inħawi muntanjużi (b'mod partikulari f'inħawi fil-għoli u f'inħawi b'muntanji għoljin) għandhom jibqgħu ikunu mmirati esklussivament biex ipattu għall-iżvantaġġi naturali dejjiema u għall-ispejjeż addizzjonali minħabba d-diffikultajiet tal-biedja, li pagamenti ta' dan it-tip huma ġustifikati fuq żmien twil minħabba n-nuqqas ta' produzzjoni alternattiva u li d-diżakkoppjar sħiħ iwassal għal tnaqqis sistematiku fl-attività, li jaffettwa s-setturi kollha; jenfasizza li l-ħtiġijiet tal-inħawi muntanjużi ma jistgħux jiġu sodisfatti esklussivament permezz tal-iffinanzjar għall-iżvilupp rurali;

Jitlob għal aktar għajnuna għall-bdiewa żgħażagħ u għal opportunitajiet indaqs għan-nisa u l-irġiel (b'mod partikulari permezz ta' miżuri li jiffavorixxu lill-familja, regolamentazzjoni tax-xogħol part-time u full-time, mudelli ta' salajri kombinati, mudelli ta' xogħlijiet supplimentari, il-bilanċ bejn ix-xogħol u l-ħajja u l-ħila li wieħed jibda familja) bħala fatturi essenzjali; jitlob lill-Kummissjoni sabiex tfassal approċċi, bil-parteċipazzjoni tal-partijiet involuti, bħala parti mid-diskussjonijiet u l-proġetti dwar il-flessigurtà;

Jitlob li jinżamm bilanċ demografiku f'dawk l-oqsma li spiss jiffaċċjaw problemi minħabba l-migrazzjoni urbana;

Hu konvint mill-prijorità li tinżamm densità suffiċjenti tal-popolazzjoni fl-inħawi muntanjużi, kif ukoll mill-ħtieġa ta' miżuri għall-ġlieda kontra d-deżertifikazzjoni u sabiex jinġibdu nies ġodda;

Jenfasizza l-importanza li jiġi żgurat livell għoli ta' servizzi ta' interess ekonomiku ġenerali, li jittejbu l-aċċessibilità u l-interkonnessjoni tal-inħawi muntanjużi u li tiġi pprovduta l-infrastruttura meħtieġa, b'mod partikulari rigward it-trasport tal-passiġġieri u tal-merkanzija, l-edukazzjoni, l-ekonomija bbażata fuq l-għarfien u n-netwerks tal-komunikazzjoni (fosthom l-aċċess broadband) sabiex jiġu faċilitati l-konnessjonijiet mas-swieq 'upland' u maz-zoni urbani; jitlob lill-awtoritajiet kompetenti biex jippromwovu sħubijiet pubbliċi-privati għal dawn l-għanijiet;

Jenfasizza li l-assoċjazzjonijiet tal-produtturi, il-koperattivi tal-biedja, l-inizjattivi kollettivi tal-bdiewa għat-tqegħid fis-suq u s-sħubijiet inter-settorjali li joħolqu valur miżjud fi ħdan ir-reġjuni permezz ta' approċċ integrat għall-iżvilupp (bħall-gruppi Leader) u b'konformità mal-istrateġiji dwar il-biedja sostenibbli, jagħtu kontribut importanti għall-istabilità tal-pożizzjonar tad-dħul u s-sigurtà tal-produzzjoni agrikola fis-swieq u li għalhekk għandhom jingħataw appoġġ akbar;

Jitlob għajnuna finanzjarja speċjali għas-settur tal-ħalib (il-bdiewa u dawk involuti fl-ipproċessar) li għandu rwol ewlieni fl-inħawi muntanjużi (b'mod partikulari f'inħawi fil-għoli u f'inħawi b'muntanji għoljin) minħabba n-nuqqas ta' produzzjoni alternattiva; jitlob li tiġi adottata strateġija ta' 'soft landing'għall-inħawi muntanjużi waqt ir-riforma tal-kwota tal-ħalib, u miżuri ta' akkumpanjament (pagamenti speċjali) biex inaqqsu l-effetti negattivi, li jagħti ċ-ċans li jiġu introdotti proċessi ta' aġġustament u jippreserva l-bażi tal-biedja; jitlob li jkun hemm fondi addizzjonali disponibbli mill-ewwel pilastru, b'mod partikulari forma ta' primjum għall-baqar tal-ħalib;

Jitlob lill-Istati Membri sabiex jistabbilixxu, b'enfasi fuq appoġġ għall-biedja sostenibbli u adattata fl-inħawi muntanjużi, pagamenti addizzjonali għal kull ettaru għall-biedja organika u għar-regħi estensiv kif ukoll appoġġ għal investimenti f'faċilitajiet tat-trobbija tal-bhejjem xierqa għall-ispeċi;

Ifakkar li fir-reġjuni muntanjużi l-intrapriżi jipproduċu prodotti ta' kwalità billi mill-ġdid jużaw għarfien u proċeduri tradizzjonali tal-manifattura, u għandhom rwol ewlieni fil-qasam tax-xogħol u li għaldaqstant għandhom jiġu kkunsidrati fis-sistemi ta' għajnuna ta' l-UE;

Jitlob li jittieħdu miżuri ta' għajnuna speċjali bħala riżultat tal-ispejjeż u l-isforzi akbar meħtieġa, b'mod partikulari biex jitwasslu l-ħalib u l-prodotti tal-ħalib fil-widien; jitlob li jiddaħħal primjum għall-baqar tal-ħalib għall-inħawi muntanjużi;

Jenfasizza l-importanza trasversali ta' prodotti tipiċi reġjonali u tradizzjonali (ta' kwalità); jitlob li l-istrateġija tal-UE għall-inħawi muntanjużi tinkludi miżuri biex iħarsu u jippromwovu dawk il-prodotti jew il-proċeduri ta' manifattura u ċ-ċertifikazzjoni tagħhom (pereżempju kif stipulat fir- Regolament tal-Kunsill (KE) Nru 509/2006 tal-20 ta' Marzu 2006 dwar prodotti agrikoli u oġġetti ta' l-ikel bħala speċjalitajiet tradizzjonali garantiti

ĠU L 93, 31.3.2006, p.

1. u r-Regolament tal-Kunsill (KE) Nru 510/2006 tal-20 ta' Marzu 2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini tal-prodotti agrikoli u tal-oġġetti tal-ikel

ĠU L 93, 31.3.2006, p.

12. ) u biex jiġu mħarsa mill-imitazzjonijiet; jitlob li jsiru dispożizzjonijiet speċjali fi ħdan il-programmi ta' promozzjoni tal-UE għal ikel ta' kwalità għolja (pereżempju dak mill-mergħat tal-muntanji u mill-produtturi tal-ġobon fl-irziezet kif ukoll laħam ta' kwalità għolja);

Jitlob lill-Kummissjoni u lill-Istati Membri biex jappoġġjaw il-gruppi tal-bdiewa u l-komunitajiet lokali biex jistabbilixxu tikketti ta' kwalità reġjonali kif imsemmi fil-paragrafu 27; jissuġġerixxi li jingħata appoġġ permezz ta' informazzjoni mtejba u taħriġ xieraq għall-bdiewa u għal dawk li jipproċessaw l-ikel kif ukoll permezz ta' appoġġ finanzjarju għat-twaqqif ta' faċilitajiet lokali ta' pproċessar kif ukoll kampanji ta' promozzjoni inizjali; jitlob li jitwaqqaf fond għar-reġjuni żvantaġġjati, inklużi r-reġjuni muntanjużi (fost affarijiet oħra, minn fondi tat-tieni pilastru, li ma ġewx użati minħabba nuqqas ta' kofinanzjament nazzjonali);

Jitlob li jitwaqqaf fond għar-reġjuni żvantaġġjati, inklużi l-inħawi muntanjużi (li jinklujdi, pereżempju, fondi tat-tieni pilastru li ma ġewx użati minħabba nuqqas ta' kofinanzjament nazzjonali);

Jitlob għal għajnuna finanzjarja mmirata speċjali garantita, b'konformità mal-Artikolu 69 tar-Regolament (KE) Nru 1782/2003 li jwaqqaf regoli komuni għal skemi ta' appoġġ dirett taħt il-CAP u jistabbilixxi ċerti skemi ta' appoġġ għall-bdiewa

ĠU L 270, 21.10.2003, p.

1. , aċċess speċifiku għal din l-għajnuna b'burokrazija minima, u biex il-limitu massimu tar-riżorsi skond l-Artikolu 69 jittella' għal 20%;

Jiġbed l-attenzjoni għall-fatt li l-inħawi muntanjużi jistgħu jipprovdu prodotti tal-biedja ta' kwalità għolja u jistgħu jżidu mad-diversità tal-prodotti tal-biedja fis-suq Ewropew, jippreservaw ċerti speċijiet ta' annimali u ta' ħaxix, jippreservaw it-tradizzjonijiet u jippromwovu attivitajiet turistiċi u industrijali kif ukoll jiġġieldu kontra l-bidla fil-klima billi jħarsu l-bijodiversità u jaqbdu d-CO2 permezz ta' mergħat u foresti dejjiema u li l-industrija sostenibbli tal-foresta tagħti ċ-ċans li tiġi prodotta l-enerġija bl-użu tal-fdalijiet tal-injam;

Jitlob biex fid-dispożizzjonijiet dwar is-saħħa, il-ħarsien u t-trobbija tal-annimali jitqiesu l-interessi immedjati tal-bdiewa li jrabbu l-annimali, b'mod partikulari razez indeġeni fl-inħawi muntanjużi, fid-dawl tar-riskji u l-pressjoni attwali li huma qed jiffaċċjaw. (pereżempju programmi ta' trobbija, iż-żamma ta' kotba tal-merħliet, kontrolli tal-konformità);

Jiġbed l-attenzjoni għall-fatt li l-azzjonijiet tal-Kummissjoni, fil-qafas tal-politika tal-kompetizzjoni u tal-kummerċ internazzjonali, għandhom konsegwenzi fuq l-iżvilupp tal-inħawi muntanjużi; jitlob lill-Kummissjoni biex, f'dan il-kuntest, tindirizza l-ħtiġijiet ta' dawn is-setturi b'mod iktar immirat meta jsiru adattamenti fil-ġejjieni, b'mod partikulari fin-negozjati tal-Organizzazzjoni Dinjija tal-Kummerċ u rigward il-flessibilità tar-regoli dwar l-għajnuna statali u meta s-servizzi ta' interess ġenerali jiġu inkorporati fil-liġi dwar il-kompetizzjoni;

Jitlob li tingħata attenzjoni partikulari lill-bdiewa li jrabbu l-annimali f'inħawi muntanjużi milquta min-nirien, billi l-mergħat f'dawn l-inħawi jeħtieġu użu limitat u b'attenzjoni matul il-ħames snin li ġejjin;

Jitlob li fil-qafas ta' l-"istrateġija" jiġu kkunsidrati t-tipi differenti ta' pajsaġġi tal-inħawi muntanjużi (mergħat għoljin, foresti protetti, muntanji għoljin u nħawi ta' għoli medju, mergħat, inħawi ta' sbuħija partikulari) u li għall-mergħat għoljin, l-ispazji bil-ħaxix, il-foresti u l-ispazji żvantaġġati sensittivi oħra jkunu previsti inċentivi għall-ħarsien tagħhom kif ukoll kunċetti għall-użu sostenibbli biex jiġu reġenerati u jerġa' jikber il-ħaxix fuqhom, biex jitħarsu mill-erożjoni, biex ikun hemm promozzjoni tal-immaniġġjar razzjonali tar-riżorsi tal-ilma u biex wieħed jikkunbatti l-fenomeni mhux mixtieqa, pereżempju li l-bhejjem ma jibqgħux jirgħu fuq l-art, li mbagħad tmur lura għall-istat salvaġġ tagħha, jew ir-regħi żejjed;

Jirrimarka, fir-rigward tal-preservazzjoni tad-diversità tal-ispeċijiet, dwar il-ħtieġa li jitwaqqfu ħażniet ta' materjal ġenetiku indiġenu mill-ispeċijiet tal-annimali u tal-pjanti, b'mod partikulari annimali tal-biedja u flora tal-muntanji indiġeni; jitlob lill-Kummissjoni sabiex teżamina jekk u kif tista' tniedi inizjattiva għal pjan ta' azzjoni internazzjonali;

Jenfasizza li f'xi nħawi muntanjużi tal-UE, b'mod partikulari fl-Istati Membri l-ġodda, hemm riskju dejjem akbar li tonqos il-popolazzjoni u li tiftaqar il-ħajja soċjali tal-komunitajiet lokali , li qed jiffaċċjaw ukoll it-theddida li titnaqqas jew saħansitra li tieqaf il-biedja, u li probabbli jwassal għal bidliet fil-pajsaġġ u fl-ekosistema;

Jenfasizza li l-primjums tal-ħaxix huma meħtieġa għall-kontinwazzjoni tal-biedja fl-inħawi muntanjużi u li għalhekk għandhom jinżammu;

Jenfasizza l-importanza ta' strateġija għall-foresti fuq perjodu twil li tqis il-konegwenzi tal-bidla fil-klima, iċ-ċiklu naturali u l-kompożizzjoni naturali ta' l-ekosistema tal-foresti, u li toħloq mekkaniżmi ta' kumpens għal sitwazzjonijiet ta' kriżi (pereżempju l-maltemp qawwi) kif ukoll inċentivi għal ġestjoni integrata tal-foresti; jiġbed l-attenzjoni għall-possibilitajiet ta' trasformazzjoni u esplojtazzjoni sostenibbli tal-injam u tal-prodotti tal-injam mill-inħawi muntanjużi fuq livell lokali (bħala prodotti ta' kwalità għolja bi spejjeż baxxi għat-trasport u li b'hekk jiffrankaw id-CO2, bħala materjal tal-bini u bijofjuwils tat-tieni ġenerazzjoni);

Jisħaq fuq l-importanza tal-kwistjoni tal-ġestjoni ta' l-ilma fl-inħawi muntanjużi u jħeġġeġ lill-Kummissjoni biex tħajjar lill-awtoritajiet lokali u reġjonali jiżviluppaw sens ta' solidarjetà bejn l-utenti downstream u dawk upstream, fosthom permezz ta' finanzjament adegwat għall-appoġġ ta' użu sostenibbli tar-riżorsi tal-ilma f'dawn l-inħawi;

Jenfasizza li l-inħawi muntanjużi huma partikolarment vulnerabbli għall-konsegwenzi tat-tibdil fil-klima u jitlob lill-Kummissjoni, lill-Istati Membri u lill-awtoritajiet reġjonali u lokali kompetenti biex jippromwovu l-implimentazzjoni immedjata ta' miżuri għall-protezzjoni kontra diżastri naturali, b'mod partikolari nirien fil-foresti, f'dawn ir-inħawi;

Ifakkar li l-inħawi muntanjużi jeħtieġu mezzi ġodda għall-ħarsien tat-territorju tagħhom kontra l-għargħar (b'enfasi fuq il-prevenzjoni tal-għargħar), filwaqt li l-bdiewa u l-ħaddiema fl-industrija tal-foresti jistgħu jappoġġjaw miżuri kontra l-għargħar permezz tal- ħlas dirett relatat maz-zoni li huma jirċievu taħt il-Politika Agrarja Komuni;

Ifakkar li għandha tiġi pprovduta protezzjoni intensiva u komprensiva kontra l-erożjoni tal-ħamrija, tal-bini u l-konservazzjoni tal-ilma tal-pjan, bħala parti kostitwenti mill-prattika tal-biedja u tal-forestrija, sabiex jonqsu kemm jista' jkun ir-riskji ta' għargħar u ta' erożjoni tal-ħamrija u għall-prevenzjoni kontra n-nixfa u n-nirien fil-foresti, kif ukoll għaż-żieda fil-provvista ta' ilma ta' taħt l-art u tal-wiċċ fil-kampanja;

Jenfasizza li l-foresti b'siġar li jwaqqgħu l-weraq u foresti koniferi, bħala settur ekonomiku, bħala zoni ta' mistrieħ u ambjent naturali, jeħtieġu kura partikolari u li l-użu mhux sostenibbli tal-foresti jwassal għal problemi ekoloġiċi u ta' sikurezza (blat li jaqa', mases ta' tajn) li jeħtieġu miżuri biex jiġu kkumbattuti;

Ifakkar is-suġġeriment fil-paragrafu 15 tar-riżoluzzjoni tiegħu tas-16 ta' Frar 2006 li jsiru sforzi biex il-foresti u l-mergħat, fl-inħawi muntanjużi, jiġu separarti u biex jiġi introdott ir-rekwiżit li jintużaw il-mogħdijiet (mhux l-inqas għal raġunijiet ta' sikurezza ġenerali);

Ifakkar li l-muntanji jiffurmaw ostakli naturali, u f'ħafna każijiet huma wkoll fruntieri nazzjonali, ħaġa li tagħmel essenzjali l-koperazzjoni transkonfinal, transnazzjonali u interreġjonali, u l-promozzjoni tagħhom, essenzjali, minħabba l-problemi komuni (pereżempju l-bidla fil-klima, l-epidemiji ta' l-annimali, it-telf tal-bijodiversità);

Jilqa' b'sodisfazzjon l-isforzi favur it-turiżmu sostenibbli u biex isir użu effiċjenti tan-natura bħala 'vantaġġ ekonomiku' permezz ta' attivitajiet ta' mistrieħ u attivitajiet sportivi sostenibbli li jqisu l-karatteristiċi lokali; jenfasizza l-irwol tal-persuni li "jużaw" in-natura għall-benefiċċju tagħhom stess filwaqt li jirrispettaw lin-natura;

Iħeġġeġ sabiex ikun hemm iktar koordinazzjoni tal-iżvilupp rurali u l-appoġġ strutturali u l-iżvilupp ta' programmi komuni;

Jissuġġerixxi li l-iżvilupp rurali u l-assisstenza strutturali jingħaqdu u jiġu żviluppati l-programmi integrati; Jisħaq fuq is-sinifikat li jiġi introdott approċċ integrat għall-proċeduri amminsitrattivi u ta' teħid ta' deċiżjonijiet bħall-ippjanar reġjonali, il-liċenzjar ta' proġetti ta' kostruzzjoni u t-titjib ta' postijiet għall-għixien permezz ta' prattiki ambjentali, ta' patrimonju u ta' ippjanar tal-ibliet, biex jiġi żgurat żvilupp sostenibbli fir-reġjuni tal-muntanji; jirrakkomanda li l-potenzjal tal-inħawi tal-muntanji għandu jiġi sfruttat sabiex jiġi promoss żvilupp komprensiv tat-turiżmu u l-użu tal-innovazzjoni fl-iżvilupp tal-art, u jħeġġeġ għal dan l-iskop l-inizjattivi lokali u deċentralizzati kif ukoll il-koperazzjoni bejn l-inħawi tal-muntanji;

Jenfasizza li art li mhix tajba għall-kultivazzjoni u l-produzzjoni tintuża l-aħjar biex tippromwovi l-preservazzjoni tal-foresti, il-kaċċa sostenibbli u s-sajd, eċċ, biex ma tmurx lura għall-istat salvaġġ tagħha u biex ikun evitat il-periklu ta' nirien, l-erożjoni u t-telf tal-bijodiversità;

Jenfasizza l-importanza taz-zoni tal-muntanji (speċjalment l-inħawi għoljin u dawk medji) fil-ħarsien tan-natura, il-bijodiversità u l-preservazzjoni tal-ambjent naturali imma jenfasizza b'mod partikulari l-ħtieġa li tinżamm il-biedja u l-forestrija fiz-zoni tan-"Natura 2000" u r-riservi naturali u jappella sabiex ikun hemm aktar rabtiet bejn dawn iz-zoni billi jiġi introdott porzjon minimu ta' art ekoloġika li tikkumpensa fiz-zoni tal-biedja (possibiliment 5%);

Jistieden lill-Kummissjoni biex tagħti l-appoġġ kollu tagħha għan-nominazzjoni ta' nħawi ta' muntanji li għandhom jiġu inklużi fil-lista ta' patrimonju dinji u tagħmel użu mill-opportunitajiet internazzjonali kollha disponibbli biex tipproteġi dawk ir-reġjuni;

Jiġbed l-attenzjoni lejn ir-riżorsi ta' ilma uniċi, li jistgħu jintużaw b'mod sostenibbli bħala sisitemi ta' irrigazzjoni u bħala sors ta' ilma tax-xorb u ta' enerġija għat-turiżmu tal-fawwari termiċi; jenfasizza l-ħtieġa li jkun hemm solidarjetà min-naħa t'isfel u min-naħa ta' fuq fl-immaniġġjar ta' dawk ir-riżorsi; f'dan ir-rigward jenfasizza l-ħtieġa, u sabiex ikunu evitat kunflitt, li jinstabu soluzzjonijiet, peremezz tal-kollaborazzjoni, għall-użu tar-riżorsi tal-ilma fiz-zoni kkonċernati;

Jappella lill-Kummissjoni sabiex tkompli bl-implimentazzjoni tal-Protokoll dwar il-Biedja fil-Muntanji fil-Konvenzjoni Alpina b'kollaborazzjoni mill-qrib mal-istituzzjonijiet tal-Konvenzjoni Alpina, biex tagħti l-aħjar appoġġ lill-biedja fil-muntanji u fl-għoljiet permezz ta' oqsma oħra ta' politika u, f'dan ir-rigward, tieħu l-passi meħtieġa biex tiżgura li tintemm ir-ratifikazzjoni tal-protokolli tal-Konvenzjoni Alpina li għadhom mhumiex parti mill-acquis communitaire, u li l-Unjoni Ewropea tissieħeb fil-Konvenzjoni tal-Karpazji bħala parti kontraenti;

Jenfasizza l-importanza ta' korpi volontarji (b'mod partikolari, l-operazzjonijiet ta' salvataġġ fil-muntanji, il-protezzjoni ċivili, l-istituzzjonijiet tal-karità) fir-rigward tas-servizzi li jagħtu kif ukoll fir-rigward tal-wirt kulturali u naturali tal-muntanji;

Ifaħħar ix-xogħol magħmul mill-organizzazzjonijiet u l-istituti ta' riċerka favur l-inħawi muntanjużi u jenfasizza li għandhom jintużaw l-għarfien u l-motivazzjoni tagħhom fl-iżvilupp ta' strateġija tal-UE għall-inħawi tal-muntanji u miżuri simili;

Jenfasizza l-irwol li għandha l-promozzjoni ta' taħriġ bażiku part-time u aktar taħriġ vokazzjonali u, fl-interess tad-diversifikazzjoni tal-kapaċitajiet vokazzjonali u tal-opportunitajiet, l-inizjattivi u l-proġetti ta' 'tagħlim tul il-ħajja kollha';

Iqis li huwa meħtieġ li jkun hemm investiment f'ċentri lokali ta' taħriġ avvanzat fl-ekonomija agrikola għall-inħawi muntanjużi, sabiex il-professjonisti jitħarrġu fil-kapaċità li jimmaniġġjaw attivitajiet f'ambjent muntanjuż, jipproteġu l-art u jiżviluppaw il-biedja.

Jappella sabiex tingħata attenzjoni partikulari lill-ippreservar tal-pajsaġġ u t-tisħiħ u l-immodernizzar tal-infrastruttura fl-inħawi tal-muntanji li l-aċċess għalihom huwa diffiċċli u sabiex in-nuqqas ta' informazzjoni jimtela u r-riżultati tal-programmi ta' qafas tar-riċerka (pereżempju għall-e-Government) isiru aċċessibbli;

Jenfasizza l-ħtieġa li jkun hemm servizzi lokali effiċjenti fiż-żamma tal-livelli tal-popolazzjoni u għall-kompetittività; jitlob għal appoġġ immirat għall-entitajiet lokali fil-qasam tas-servizzi ta' interess ġenerali;

Jenfasizza l-ħtieġa ta' konċentrazzjoni fuq is-soluzzjonijiet ta' mobilità u biex jiġi adottat approċċ integrat bejn ħtiġijiet tranżnazzjonali (tranżitu, kurituri ta' distanzi twal) u ħtiġijiet lokali (bħall-aċċess għar-reġjuni b'pożizzjoni differenti ta' altitudini u mobilità urbana);

Jitlob li r-reġjuni muntanjużi jingħataw għajnuna fl-oqsma tal-ġestjoni tat-trasport, il-protezzjoni mill-ħsejjes u l-konservazzjoni tal-pajsaġġ bħala bażi għall-kwalità tal-ħajja u għat-turiżmu sostenibbli, permezz ta' miżuri mmirati sabiex it-traffiku jitneħħa mit-toroq (pereżempju, it-tisħiħ ta' "zoni sensittivi" fid-Direttiva dwar l-ispejjeż tat-toroq

Direttiva 2006/38/KE tal-Parlament Ewropew u tal-Kunsill tas-17 ta' Mejju 2006 li temenda d-Direttiva 1999/62/KE dwar id-dmir ta' ħlas għall-vetturi tqal tal-merkanzija meta jużaw ċerta infrastruttura (ĠU L 157, 9.6.2006, p.

Jenfasizza l-importanza ta' 'zoni ta' tranżizzjoni' bejn il-pjanuri u l-inħawi tal-muntanji sabiex ikun hemm faċilitajiet u servizzi ta' infrastruttura privati u pubbliċi ta' valur għoli (eżempju universitajiet, ajruporti, sptarijiet); jappella sabiex ikun hemm appoġġ biex faċilitajiet bħal dawn ikunu aċċessibbli b'mod aktar faċli, b'mod partikulari permezz tat-trasport pubbliku;

Jenfasizza li, permezz tal-użu intelliġenti ta' bosta sorsi differenti tal-enerġija, iz-zoni muntanjużi jkunu 'mudelli' għal taħlita ta' enerġija differenti, soluzzjonijiet ta' effiċjenza fl-enerġija fil-qasam tal-bini u bijofjuwils tat-tieni ġenerazzjoni, u li għandu jingħata appoġġ lill-ħidma ta' riċerka f'dawk l-oqsma; madankollu jenfasizza li l-iżvilupp ta' bijofjuwils tat-tieni ġenerazzjoni ma jistgħux iwasslu għal kompetizzjoni bejn il-produzzjoni tal-għalf (raba' mhux maħdum, uċuħ, eċċ.) u l-mergħat;

Jagħti parir lill-Istati Membri biex itejbu l-istruttura u l-proċeduri għall-provvista ta' għajnuna finanzjarja maħsuba għall-appoġġ tal-iżvilupp tal-inħawi muntanjużi, filwaqt li fl-istess ħin jissimplifikaw il-proċeduri amministrattivi u l-aċċess għal riżorsi maħsuba biex jappoġġjaw il-ħarsien u l-użu sostenibbli tal-vantaġġi tat-territorju: il-patrimonju kulturali u r-riżorsi naturali u umani;

Iqis li fl-inħawi tal-muntanji jeħtieġ li jkun hemm biedja sostenibbli, moderna u multifunzjonali biex jinżammu attivitajiet oħra, bħall-esplojtazzjoni tal-bijomassa u l-agrituriżmu, b'hekk jiżdied il-qliegħ tal-popolazzjoni lokali, u jistieden lill-Kummissjoni u lill-Kunsill biex, fil-CAP u fil-politika reġjonali, iqisu b'mod speċifiku l-ħtiġijiet tal-inħawi tal-muntanji: il-miġja ta' bdiewa ġodda, il-kumpens għal spejjeż żejda marbuta mal-problema tal-aċċessibilità, pereżempju fir-rigward ta' ġbir tal-ħalib, iż-żamma ta' servizzi fiz-zoni rurali, l-iżvilupp tal-infrastruttura tat-trasport, eċċ;

Jenfasizza l-vulnerabilità tal-muntanji u l-glaċieri fit-bidla fil-klima minħabba l-fatturi topografiċi u l-iżvantaġġi strutturali kif ukoll il-potenzjal tagħhom li jkunu 'laboratorju tat-testijiet' għat-teknoloġiji innovattivi għall-ħarsien tal-klima li jimitaw in-natura (ara wkoll COM(2007)0345 ); jistieden lill-Kummissjoni sabiex tfassal politika differenti għall-klima f'dak li jirrigwarda z-zoni muntanjużi, waqt li tieħu spunt mill-għarfien eżistenti (bħall-Konvenzjonijiet Alpini u ta' Karpatzji); jappella sabiex isiru attivitajiet ta' riċerka u jiġu adottati miżuri tranżizzjonali f'din iz-zona;

Jappella sabiex ikun hemm ftehimiet ta' koordinazzjoni sabiex iz-zoni muntanjużi u z-zoni li jingħataw anqas attenzjoni jkunu marbuta mal-CAP u mat-tieni pilastru (żvilupp rurali);

Jenfasizza li l-biedja sostenibbli u l-iżvilupp tal-inħawi muntanjużi huma ta' importanza għall-popolazzjoni mhux biss f'dawk iz-zoni partikulari, imma wkoll fiz-zoni ta' madwarhom (pereżempju l-pjanuri), u li l-istrateġija tal-UE għall-inħawi muntanjużi għandha tinfluwenza wkoll is-sostenibilità taz-zoni ta' madwarhom f'dak li jirrigwarda l-forniment tal-ilma, l-istabbilità ambjentali, il-bijodiversità, it-tqassim bilanċjat tal-popolazzjoni u d-diversità kulturali; jistieden il-Kummissjoni sabiex, fit-tfassil ta' strateġija tal-UE għall-inħawi muntanjużi, teżamina kif l-inizjattivi eżistenti għall-integrazzjoni tal-inħawi muntanjużi u z-zoni ta' madwarhom jistgħu jkunu inkorporati fl-istrateġija;

Jagħti istruzzjonijiet lill-Kumitat għall-Agrikoltura u l-Iżvilupp Rurali biex jissorvelja l-progress ta' din ir-riżoluzzjoni fil-Kunsill u fil-Kummissjoni;

Jagħti istruzzjoni lill-President tiegħu biex iressaq din ir-riżoluzzjoni lill-Kunsill, lill-Kummissjoni, u lill-gvernijiet u l-parlamenti tal-Istati Membri.

OPINJONI TAL-KUMITAT GĦALL-IŻVILUPP REĠJONALI

għall-Kumitat għall-Agrikoltura u l-Iżvilupp Rurali

dwar is-sitwazzjoni u l-prospettivi tal-biedja fir-reġjuni muntanjużi

Rapporteur għal opinjoni:

SUĠĠERIMENTI

Il-Kumitat għall-Iżvilupp Reġjonali jistieden lill-Kumitat għall-Agrikoltura u l-Iżvilupp Rurali, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:

Jenfasizza li l-Artikolu 158 tat-Trattat li jistabbilixxi l-Komunità Ewropea dwar il-politika ta' koeżjoni, kif emendat mit-Trattat ta' Liżbona, jidentifika r-reġjuni muntanjużi bħala reġjuni li jbatu minn żvantaġġi naturali u dejjiema, filwaqt li jirrikonoxxi d-diversità tagħhom, u jitlob li tingħata attenzjoni partikulari lil reġjuni bħal dawn; jiddispjaċih madankollu li l-Kummissjoni għadha ma rnexxilhiex tfassal strateġija komprensiva għall-appoġġ effettiv tar-reġjuni muntanjużi u ta' reġjuni oħra li jbatu minn żvantaġġi naturali u dejjiema, minkejja l-bosta talbiet min-naħa tal-Parlament Ewropew sabiex hija tagħmel dan;

Jenfasizza l-bżonn li jkun hemm koordinazzjoni tajba bbażata fuq il-bosta politiki Komunitarji bil-għan li jiġi żgurat żvilupp armonjuż, b'mod partikolari għar-reġjuni, bħar-reġjuni muntanjużi, li jbatu minn żvantaġġi naturali dejjiema; huwa mħasseb, f'dan ir-rigward, dwar l-utilità tas-separazzjoni tal-politika ta' koeżjoni tal-Komunità mill-iżvilupp rurali, fil-perjodu ta' ipprogrammar attwali 2007-2013 (li tirriżulta mill-integrazzjoni tal-Fond Agrikolu Ewropew għall-Iżvilupp Rurali fil-Politika Agrikola Komuni (CAP)); iqis li dan l-approċċ ġdid għandu jiġi mmonitorat mill-qrib sabiex jiġi evalwat l-impatt tiegħu fuq l-iżvilupp reġjonali;

Jirrimarka li r-reġjuni muntanjużi jbatu minn żvantaġġi li minħabba fihom huwa inqas faċli li l-agrikoltura tadatta ruħha għal kundizzjonijiet kompetittivi u li jġibu magħhom spejjeż żejda, li minħabba fihom dawn ma jkunux jistgħu jipproduċu prodotti kompetittivi ħafna bi prezzijiet baxxi;

Jipproponi li fil-kuntest tal-Green Paper dwar il-koeżjoni territorjali li għandha tkun adottata fil-Ħarifa ta' l-2008, u bi qbil ma' l-objettivi ta' l-aġenda territorjali u l-Perspettiva Ewropea għall-Iżvilupp ta' l-Ispazji, il-Kummisjoni għandha, f'koperazzjoni ma' l-Istati Membri, tadotta approċċ reġjonali biex tindirizza l-problemi f'tipi differenti ta' territorji muntanjużi u tagħmel dispożizzjoni għal miżuri bħal dawn fil-pakket leġiżlattiv li jmiss dwar il-Fondi Strutturali;

Jixtieq li l-Kummissjoni tiżviluppa strateġija Ewropea integrata tassew favur ir-reġjuni muntanjużi u jqis il-pubblikazzjoni ta' Green Paper dwar il-muntanji bħala l-ewwel pass importanti f'din id-direzzjoni; jitlob lill-Kummissjoni sabiex tniedi konsultazzjoni pubblika wiesgħa li tinvolvi lill-awtoritajiet reġjonali u lokali, lill-partijiet soċjo-ekonomiċi u ambjentali, kif ukoll lill-assoċjazzjonijiet nazzjonali u Ewropej li jirrappreżentaw lill-awtoritajiet reġjonali fir-reġjuni muntanjużi, sabiex tiġi identifikata aħjar is-sitwazzjoni f'dawn ir-reġjuni;

Jistieden lill-Kummissjoni biex, fil-kuntest tal-programm ta' ħidma tan-Netwerk Ewropew għall-Osservazzjoni ta' l-Ippjanar ta' l-Ispazji, tagħti attenzjoni speċjali lis-sitwazzjoni tar-reġjuni li jkunu miżgħuda bi żvantaġġi naturali dejjiema, bħar-reġjuni muntanjużi; iqis li għarfien tajjeb u fil-fond tas-sitwazzjoni fir-rigward tar-reġjuni muntanjużi huwa essenzjali sabiex wieħed ikun jista' jfassal miżuri differenzjati li jindirizzaw aħjar il-problemi ta' dawn ir-reġjuni;

Iħeġġeġ li jkun hemm iktar koordinazzjoni ta' l-iżvilupp rurali u appoġġ strutturali u għall-iżvilupp ta' programmi komuni;

Ifakkar li r-reġjuni muntanjużi jistgħu jipprovdu produzzjoni agrikola ta' kwalità u iktar diversità fil-prodotti agrikoli fis-suq Ewropew, jippreservaw ċerti speċijiet ta' annimali u ta' ħxejjex, jippreservaw it-tradizzjonijiet u jrawwmu attivitajiet industrijali u turistiċi u jistgħu jgħinu l-ġlieda kontra l-bidla fil-klima billi jħarsu l-bijodiversità u jiġbru s-CO 2 permezz tal-mergħat permanenti u l-foresti u li l-isfruttament sostenibbli tal-foresti jippermetti li jkun hemm produzzjoni ta' l-enerġija permezz ta' l-użu ta' residwi ta' l-injam;

Jenfasizza l-importanza tal-kwistjoni tal-ġestjoni ta' l-ilma fiz-zoni muntanjużi u jistieden lill-Kummissjoni biex tinkoraġġixxi lill-awtoritajiet lokali u reġjonali biex jiżviluppaw sens ta' solidarjetà bejn l-utenti fiz-zoni ta' fuq u dawk fiz-zoni t'isfel, inkluż permezz ta' finanzjament xieraq għall-appoġġ ta' l-użu sostenibbli tar-riżorsi ta' l-ilma f'dawn iz-zoni;

Jenfasizza li dawn ir-reġjuni huma partikolarment vulnerabbli għall-konsgewenzi tal-bidla fil-klima u jistieden lill-Kummissjoni, lill-Istati Membri u lill-awtoritajiet reġjonali u lokali kompetenti biex jippromwovu l-implimentazzjoni immedjata tal-miżuri biex jipprovdu protezzjoni kontra d-diżastri naturali, b'mod partikulari l-ħruq tal-foresti, f'dawn ir-reġjuni;

Jirrimarka li r-reġjuni muntanjużi jirrikjedu mezzi ġodda biex iħarsu t-territorju tagħhom kontra l-għargħar (b'enfasi fuq il-prevenzjoni ta' l-għargħar), waqt li l-bdiewa u n-nies li jgħixu u jaħdmu fil-foresti jistgħu jappoġġaw miżuri preventivi kontra l-għargħar permezz tal-ħlasijiet diretti marbutin maz-zona li jirċievu skond il-CAP;

Ifakkar li għandha tiġi pprovduta protezzjoni fil-fond u komprensiva kontra l-erożjoni għall-ħamrija, il-bini u l-konservazzjoni ta' l-akwiferi bħala parti kostitwenti mill-prattika tal-biedja u tal-forestrija sabiex ikunu mminimizzati r-riskji ta' għargħar u ta' erożjoni tal-ħamrija u għall-prevenzjoni kontra n-nixfa u l-ħruq tal-foresti, kif ukoll għaż-żieda fil-provvista ta' ilma tal-qiegħ u tal-wiċċ fil-kampanja;

Jenfasizza s-sinifkat ta' l-introduzzjoni ta' approċċ integrat għall-proċeduri amministrattivi u ta' teħid ta' deċiżjonijiet bħall-ippjanar reġjonali, il-liċenzjar ta' proġetti ta' kostruzzjoni u t-titjib ta' postijiet għall-għajxien permezz ta' prattiki ambjentali, ta' patrimonju u ta' ippjanar tal-bliet, bl-għan li jiġi żgurat żvilupp sostenibbli fir-reġjuni muntanjużi; jirrakkomanda li l-potenzjal tar-reġjuni muntanjużi għandu jkun sfruttat sabiex ikun promoss l-iżvilupp komprensiv tat-turiżmu u l-użu ta' l-innovazzjoni fl-iżvilupp ta' l-art u, għal dan il-għan, jinkoraġġixxi inizjattivi u koperazzjoni lokali u deċentralizzati bejn ir-reġjuni muntanjużi;

Jagħti parir lill-Istati Membri biex itejbu l-istruttura u l-proċeduri għall-provvediment ta' għajnuna finanzjarja intiża biex tappoġġa l-iżvilupp tar-reġjuni muntanjużi u fl-istess ħin biex jissimplifikaw il-proċeduri amministrattivi u l-aċċess għar-riżorsi intiżi biex jappoġġaw il-ħarsien u l-użu sostenibbli ta' assi territorjali: il-wirt kulturali u r-riżorsi naturali u umani;

Iqis li agrikoltura sostenibbli, modernizzata u multifunzjonali hija meħtieġa fiz-zoni muntanjużi għal manteniment ta' attivitajiet oħra, bħall-isfruttament tal-bijomassa u l-agrituriżmu, u b'hekk jiżdied id-dħul tan-nies lokali u jistieden lill-Kummissjoni u lill-Kunsill biex iqisu b'mod speċifiku, fil-CAP u fil-politika reġjonali, il-bżonnijiet tar-reġjuni muntanjużi: il-wasla ta' bdiewa ġodda, il-kumpens ta' spejjeż extra marbuta mal-problema tan-nuqqas ta' aċċessibilità, pereżempju fir-rigward tal-ġbir tal-ħalib, il-manteniment tas-servizzi fiz-zoni rurali u l-inżvilupp ta' l-infrastuttura tat-trasport eċċ.;

Jenfasizza li l-eċċezzjonijiet u l-miżuri speċjali ta' appoġġ iridu jkunu ristretti għal zoni partikolarment żvantaġġati u ma jistgħux jitħallew iwasslu għal tagħwiġ tal-kompetizzjoni fi swieq agrikoli;

Huwa konvint li għandha tingħata prijorità lill-manteniment ta' densità ta' popolazzjoni suffiċjenti fir-reġjuni muntanjużi u li hemm bżonn ta' miżuri biex tkun miġġielda d-deżertifikazzjoni u biex ikunu attirati nies ġodda;

Jenfasizza l-importanza li jkun żgurat livell għoli ta' servizzi ta' interess ekonomiku ġenerali, tat-titjib ta' l-aċċessibilità u l-interkonnessjoni taz-zoni muntanjużi u tal-provvediment ta' l-infrastruttura neċessarja, b'mod partikulari rigward it-trasport tal-passiġġieri u l-merkanzija, l-edukazzjoni, l-ekonomija bbażata fuq l-għarfien u n-netwerks ta' komunikazzjoni (inkluż l-aċċess għall-broad band) sabiex ikunu ffaċilitati l-konnessjonijiet mas-swieq taz-zoni tan-naħa ta' fuq u maz-zoni urbani; jistieden lill-awtoritajiet kompetenti biex jippromwovu sħubiji pubbliċi-privati għal dawn l-għanijiet;

Iqis li hu meħtieġ l-investiment f'ċentri lokali ta' taħriġ avvanzat fl-ekonomija agrikola għaz-zoni muntanjużi, sabiex ikunu mħarrġa professjonisti bil-kapaċità li jimmaniġġjaw attivitajiet f'ambjent muntanjuż, jipproteġu l-art u jiżviluppaw l-agrikoltura.

RIŻULTAT TAL-VOTAZZJONI FINALI FIL-KUMITAT

Data ta' l-adozzjoni

Riżultat tal-votazzjoni finali

Membri preżenti għall-votazzjoni finali

Sostitut(i) preżenti għall-votazzjoni finali

Sostitut(i) (skond l-Artikolu 178(2)) preżenti għall-votazzjoni finali

Data ta' l-adozzjoni

Riżultat tal-vot finali

Membri preżenti għall-vot finali

Sostitut(i) preżenti għall-vot finali


MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjonijiet mill-Kunsill u mill-Kummissjoni

skond l-Artikolu 103(2) tar-Regoli ta' Proċedura

f'isem il-Grupp PSE

Riżoluzzjoni tal-Parlament Ewropew dwar is-sitwazzjoni tal-priġunieri Palestinjani f'ħabsijiet Iżraeljani

Il-Parlament Ewropew ,

wara li kkunsidra r-riżoluzzjonijiet preċedenti tiegħu dwar il-Lvant Nofsani,

wara li kkunsidra r-rapport imħejji mid-Delegazzjoni Ad Hoc lill-Iżrael u t-Territorji Palestinjani (30 ta' Mejju - 2 ta' Ġunju 2008) u l-konklużjonijiet tiegħu,

wara li kkunsidra l-Ftehima ta' Assoċjazzjoni bejn l-UE u l-Iżrael, u b'mod partikulari l-Artikolu 2 tagħha,

wara li kkunsidra r-riżultati tat-tmien laqgħa tal-Kunsill ta' Assoċjazzjoni bejn l-UE u l-Iżrael tas-16 ta' Ġunju 2008,

wara li kkunsidra r-riżoluzzjonijiet pertinenti tan-NU,

wara li kkunsidra d-Dikjarazzjoni Universali tad-Drittijiet tal-Bniedem ta' l-1948,

wara li kkunsidra r-Raba' Konvenzjoni ta' Ġinevra dwar il-Protezzjoni ta' Persuni Ċivili fi Żmien ta' Gwerra ta' l-1949,

wara li kkunsidra l-Patt Internazzjonali tan-NU ta' l-1966 dwar id-Drittijiet Ċivili u Politiċi,

wara li kkunsidra l-Konvenzjoni tan-NU ta' l-1984 kontra t-Tortura u t-Trattament jew il-Pieni Krudili, Inumani jew Degradanti oħra,

wara li kkunsidra l-Konvenzjoni tan-Nazzjonijiet Uniti ta' l-1989,

wara li kkunsidra r-Rapport Annwali 2007 tal-Kumitat Internazzjonali tas-Salib l-Aħmar, u b'mod partikulari s-sezzjoni dwar it-territorji Palestinjani okkupati,

wara li kkunsidra l-Artikolu 103(2) tar-Regoli ta' Proċedura tiegħu,

billi llum il-ġurnata iktar minn 11,000 Palestinjan, inklużi mijiet ta' nisa u tfal, qegħdin jinżammu f'ħabsijiet u f'ċentri ta' detenzjoni Iżraeljani,

billi fil-25 ta' Awwissu 2008 l-Iżrael ħeles 198 priġunier Palestinjan bħala sinjal ta' rieda tajba,

billi skond il-Konvenzjoni tad-Drittijiet tat-Tfal, li l-Iżrael huwa firmatarju għalih, it-tfal huma definiti bħala kwalunkwe persuna taħt l-età ta' 18-il sena; billi madankollu, it-tfal Palestinjani mill-età ta' 16-il sena huma meqjusa bħala adulti skond ir-regolamenti militari ta' l-Iżrael li jirregolaw it-territorji Palestinjani okkupati, u spiss jinżammu f'kundizzjonijiet ta' detenzjoni xejn xierqa,

billi l-maġġoranza l-kbira tal-priġunieri Palestinjani mix-Xatt tal-Punent u minn Gaża jinżammu f'ħabsijiet li jinsabu fit-territorju ta' l-Iżrael, u billi dan ma jippermettix li l-familji tagħhom jeżerċitaw id-dritt ta' żjara b'mod raġonevoli, billi l-liġi umanitarja internazzjonali tipprojbixxi t-trasferiment ta' ċivili, inklużi detenuti u priġunieri, minn territorju okkupat għat-territorju ta' l-istat li jkun qed iwettaq l-okkupazzjoni,

billi l-Iżrael qiegħed iżomm mijiet ta' Palestinjani priġunieri f'''detenzjoni amministrattiva' mingħajr akkuża jew proċess, mingħajr ma jgħarrafhom dwar is-suspetti li hemm kontra tagħhom, u mingħajr ma jagħtihom aċċess għall-evidenza fil-każ ta' appell kontra d-detenzjoni, u dan huwa kontra l-liġi internazzjonali,

Billi l-kwistjoni ta' priġunieri politiċi għandha implikazzjonijiet politiċi, soċjali u umanitarji importanti, u billi l-arrest ta' 48 membru elett tal-Kunsill Leġiżlattiv Palestinjan u membri eletti tal-muniċipalità qiegħed ikollu konsegwenzi serji fuq l-iżviluppi politiċi fit-territorji Palestinjani okkupati, billi d-Dokument tal-Priġunieri, adottat f'Mejju 2006 minn mexxejja politiċi Palestinjani li qegħdin il-ħabs u li ġejjin minn fazzjonijiet differenti, serva bħala bażi għal konċiljazzjoni nazzjonali u witta t-triq għat-twaqqif ta' gvern ta' unità nazzjonali,

billi ħafna priġunieri Palestinjani li huma eżaminati u misjuba morda jew midruba mill-Kumitat Internazzjonali tas-Salib l-Aħmar qed ikunu mċaħħda mill-attenzjoni medika xierqa bi ksur ta' l-Artikolu 91 tal-Konvenzjoni ta' Ginevra VI,

billi r-relazzjonijiet bejn il-Komunitajiet Ewropej u l-Iżrael, skond l-Artikolu 2 tal-Ftehima ta' Assoċjazzjoni bejn l-UE u l-Iżrael, huma bbażati fuq ir-rispett għad-drittijiet tal-bniedem u fuq il-prinċipji demokratiċi li jikkostitwixxu element essenzjali għall-ftehima; billi l-Pjan ta' Azzjoni UE-Iżrael jenfasizza b'mod espliċitu r-rispett għad-drittijiet tal-bniedem u għall-liġi umanitarja internazzjonali li huma fost il-valuri komuni bejn il-partijiet,

Jisħaq li l-kwistjoni tal-priġunieri politiċi Palestinjani, li għandhom il-ħila jkunu forza ta' moderazzjoni kemm internament u kemm fir-rigward tal-konflitt ma' l-Iżrael, għandha impatt ewlieni kemm fuq is-soċjetà Palestinjana u kemm fuq il-kunflitt bejn l-Iżrael u l-Palestina;

Jitlob, f'dan il-kuntest, biex jinħelsu numru sostanzjali ta' priġunieri politiċi Palestinjani, u b'mod partikulari għall-ħelsien immedjat tal-priġunieri li huma membri tal-Kunsill Leġiżlattiv Palestinjan, inkluż Marwan Barghouti;

Jilqa' b'sodisfazzjon il-ħelsien riċenti ta' 199 priġunier Palestinjan, li kien sinjal ta' rieda tajba mill-Iżrael, u jenfasizza mill-ġdid l-importanza ta' miżuri tal-bini tal-fiduċja fil-proċess ta' paċi;

Huwa konxju mill-importanza tal-passi reċenti ta' bini tal-fiduċja reċiproka li ħadu l-gvern Iżraeljan u l-Hiżbollah fir-rigward ta' priġunieri; jitlob biex jittieħdu passi simili mill-Iżrael u l-Hamas sabiex jinħeles bla dewmien il-kapural Iżraeljan Gilad Shalit;

Jitlob lill-Iżrael sabiex iġib is-sistema legali militari kif inhi applikata għat-tfal Palestinjani konformi ma' l-istandards internazzjonali dwar il-ġustizzja tal-minorenni, u b'mod partikulari mal-Konvenzjoni dwar id-Drittijiet tat-Tfal, b'mod partikulari bil-ħsieb li jiġi assigurat il-ħelsien immedjat tad-detenuti minorenni kollha mill-ħabsijiet u bil-ħsieb li jtemm il-prattika li jżomm persuni taħt it-18-il sena f'"detenzjoni amministrattiva", u wkoll biex jiggarantixxi l-kundizzjonijiet għat-tfal detenuti kif hemm stipulat fil-Konvenzjoni tan-NU msemmija qabel u f'regolamenti pertinenti oħrajn tan-NU;

Jistieden lill-Kunsill, lill-Istati Membri u lill-Kummissjoni biex jimplimentaw il-Linji Gwida ta' l-UE dwar it-Tfal f'Kunflitti Armati fir-relazzjonijiet tagħhom ma' l-Iżrael u biex jagħmlu l-protezzjoni tat-tfal Palestinjani detenuti mill-Iżrael parti essenzjali tad-djalogu fuq il-livelli kollha tar-relazzjonijiet;

Jistieden lill-gvern Iżraeljan u lill-Knesset biex jikkunsidraw mill-ġdid il-Liġi dwar il-Ġellieda Illegali tagħhom li tippermetti detenzjoni amministrattiva, u biex iġibuha konformi ma' l-istandards internazzjonali umanitarji u tad-drittijiet tal-bniedem;

Itenni l-kundanna tiegħu għall-forom kollha ta' tortura u trattament ħażin; jistieden lill-Iżrael sabiex jiżgura immedjatament, f'konformità mal-Konvenzjoni tan-NU Kontra t-Tortura u t-Trattament jew il-Pieni Krudili, Inumani jew Degradanti oħra, li l-istandards minimi ta' detenzjoni jkunu rispettati fir-rigward ta' l-ikel, il-kura tas-saħħa, id-daqs tal-postijiet tal-ħabs, il-ħarsien mill-kundizzjonijiet klimatiċi u ż-żjarat mill-familji, u sabiex jiggarantixxu kura medika adegwata lill-priġunieri Palestinjani;

Jesprimi t-tħassib serju tiegħu dwar is-sitwazzjoni tal-priġunieri Palestinjani nisa; jistieden lill-awtoritajiet Iżraeljani biex itejbu b'mod konsiderevoli l-protezzjoni ta' detenuti vulnerabbli, b'mod partikulari l-ommijiet u n-nisa ta' età żgħira;

Ifakkar fl-Artikolu 2 tal-Ftehima ta' Assoċjazzjoni bejn l-UE u l-Iżrael, u jistieden lill-Iżrael biex jikkonforma mal-Liġi Internazzjonali dwar id-Drittijiet tal-Bniedem u l-Liġi Umanitarja, b'mod partikulari d-dispożizzjonijiet relattivi għall-protezzjoni ta' nies ċivili li jgħixu fi stat okkupat; jemmen bis-sħiħ li t-titjib tar-relazzjonijiet bejn l-UE u l-Iżrael għandu jkun konsistenti u marbut mal-konformità ta' l-Iżrael ma' l-obbligi internazzjonali tiegħu skond il-liġi internazzjonali, b'mod partikulari fir-rigward d-drittijiet tal-bniedem u l-liġi umanitarja internazzjonali;

Jinnota l-istqarrija tal-Kummissjoni lill-Parlament tad-9 ta' Lulju 2008, li tesprimi "simpatija kbira mat-tbatija tal-priġunieri Palestinjani fil-ħabsijiet Iżraeljani" u li tafferma li "l-Artikolu 2 tal-Ftehima ta' Assoċjazzjoni EU-Iżrael se tkompli tfakkar kemm lill-Unjoni Ewropea u kemm lill-Iżrael li r-rispett għad-drittijiet tal-bniedem u għall-prinċipji demokratiċi huma l-bażi tar-realzzjonijiet bilaterali tagħna";

Jilqa' b'sodisfazzjon id-deċiżjoni tat-tmien laqgħa tal-Kunsill ta' Assoċjazzjoni UE-Iżrael li jiġi stabbilit Sottokumitat komplut dwar id-Drittijiet tal-Bniedem li jieħu post il-Grupp ta' Ħidma dwar id-Drittijiet tal-Bniedem; jitlob sabiex jiġu kkonsultati b'mod estensiv u involuti bis-sħiħ l-organizzazzjonijiet għad-drittijiet tal-bniedem u l-NGOs fl-Iżrael u t-territorji Palestinjani okkupati fil-monitoraġġ tal-progress ta' l-Iżrael biex jikkonforma ma' l-obbligi tiegħu skond il-liġi internazzjonali;13.

Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Gvern Iżraeljan, lill-Knesset, lill-President ta' l-Awtorità Palestinjana, lill-Kunsill Leġiżlattiv Palestinjan, lill-Kunsill, lill-Kummissjoni, lir-Rappreżentant Għoli tal-Politika Barranija u ta' Sigurtà Komuni, lill-Gvernijiet u lill-Parlamenti ta' l-Istati Membri, lis-Segretarju Ġenerali tan-NU, lir-Rappreżentant tal-Kwartett għal-Lvant Nofsani, lill-President ta' l-Assemblea Parlamentari Ewro-Mediterranja u lill-Kummissarju Għoli tan-NU għad-Drittijiet tal-Bniedem.


Bliet ta' l-Ewropa: Ateni

Istituzzjonijiet

Storja fuq storja…

Fi ħdan is-serja tagħna ta' bliet Ewropej, dawwarna l-attenzjoni tagħna fuq Ateni, benniena tad-demokrazija.

Waħda mill-bliet kapitali ta' nofsinhar ta' l-Ewropa, Ateni tifforma l-qafas tal-kostruzzjoni Ewropea, fejn il-mexxejja Ewropew iddeċidew ikabbru l-Ewropa fl-2003 u jilqgħu l-għaxar pajjiżi l-ġodda inkluż Malta.

Hija l-belt ta' l-Olimpjadi u li tagħat isimha lill-ftehim rigward il-ħsara li ssir lill-passiġġieri tal-baħar.

Nhar it-25 ta' Awissu, l-Membri tal-Kumitat għat-Turiżmu u t-Trasport iddiskutew rapport ta' ko-deċiżjoni fuq ir-responsabbiltà ta' vapuri li jorru passiġġiera fuq il-baħar f'każ li jkun hemm inċident.

Dan jifforma parti mill-pakkett għas-sigurtà marittima.

Ir-responsabbiltà għall-ħsara kkawżata lill-passiġġiere fuq vapur ġiet stabbilitia mill-Konvenzjoni ta' Ateni li jmur lura għat-13 ta' Diċembru 1974.

Il-ġimgħa d-dieħa l-Membri se jiddiskutu rapport oħra li jiffurmaw parti mill-pakkett marittimu. .

Waqt ċerimonja f'Ateni nhar is-16 ta' April 2003, il-mexxejja tal-15 l-istat ta' l-Unjoni Ewropea u 10 Membri futuri ffirmaw trattat storiku, Trattat ta' Ateni, biex jippermetti l-Unjoni tikber għal 25 Stat Membru.

Twelid tal-logħob Olimpiku

L-ewwel Olimpjadi saru 776 BC f'Olympia, l-Greċja.

Sal-lum għadu jisntab l-ewwel stadju msemmi Kallimarmaro, replika ta' l-istadju antik ta' Ateni, fejn saru l-ewwel logħob modern fl-1896.

Kien hemm ukol l-Olimpjadi fl-2004 f'Ateni. .

L-innu Olimpiku jagħti sommarju tajjeb tat-tema u l-ispirtu ta' dan il-logħob "Spirtu antik u immortali, missier ta' dak kollu li hu sabiħ, veru u kbir," juri ukoll valuri li taqsam l-Unjoni bħall-kompetizzjoni ġusta, solidarjetà, ħbiberija, paċi u diversità.

Zjara f'din il-belt antika

Ateni, id-dar ta' l-Akademija ta' Platun, il-Liċeo ta' Aristotli u l-post tat-twelid ta' Sokrate, Pericles u Sofokle.

Bil-ħafna filosofi tagħna Ateni hija magħrufa bħala l-benniena taċ-ċivilizzazzjoni tal-Punent kif ukoll tad-demokrazija.

Mixja żgħira fil-belt turi l-wirt rikk ta' l-era klassika bħal Partenun fuq l-Akropoli jew l-Agora, post għal assamblea miftuħa fil-bliet Grieigi l-antiki li kienu jservu bħala Parlament.

Tistgħu timxu ukoll fit-toroq iż-żgħar madwar it-triangolu storiku famuż (Plaka, Thission, Psyri) jew tagħtu ħarsa lejn il-Piazza Syntagma fejn jinsabu l-Ministeri kollha kif ukoll il-Parlament Grieg.

Minħabba s-sħana u biex tkampaw ma' din il-klima tant sabiħa tistgħu tixorbu "frappé", kafé tipiku Grieg bis-silġ, jew inkella tieklu xi ftit speċjalitajiet: feta, tzatziki, souvlaki, gyros, dolmadakia, mousakas, etc.

Fil-għaxija tistgħu tisimgħu mużika Griega tradizzjonali mdoqqa b'bouzouki ", qabel ma tkomplu s-serata tagħkom…

Jekk s'sissa ma rnexxilnix inħajrukom allura morru lejn Piraeus biex taqbdu dgħajsa li toħodkom lejn iktar minn 200 gżira eżotika….

20080825STO35403 Kumitat għat-Trasport u t-Turiżmu Xandir dirett X'jgħidu l-Membri fuq il-logħob Olimpiku?

L-Agora tac-Cittadini Iktar informazzjoni fuq Ateni


MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjonijiet mill-Kunsill u mill-Kummissjoni

skond l-Artikolu 103(2) tar-Regoli ta' Proċedura

f'isem il-Grupp Verts/ALE

Riżoluzzjoni tal-Parlament Ewropew dwar l-Għanijiet tal-Millennju għall-Iżvilupp u l-mortalità tal-ommijiet

Il-Parlament Ewropew ,

wara li kkunsidra l-Għanijiet tal-Millennju għall-Iżvilupp (MDGs) adottati fis-Samit tal-Millennju tan-NU f'Settembru 2000,

wara li kkunsidra l-Konferenza Internazzjonali tan-NU dwar il-Popolazzjoni u l-Iżvilupp (ICPD) li saret fil-Kajr f'Settembru 1994, il-Programm ta' Azzjoni adottat fil-Kajr u d-dokumenti sussegwenti li rriżultaw, adottati fis-seduta speċjali tan-NU Kajr+5 dwar aktar azzjonijiet għall-implimentazzjoni tal-Programm ta' Azzjoni adottat fl-1999,

wara li kkunsidra l-Konvenzjoni għall-Eliminazzjoni ta' Kull Forma ta' Diskriminazzjoni kontra n-Nisa, tat-3 ta' Settembru 1981,

wara li kkunsidra l-Artikolu 103 (2) tar-Regoli ta' Proċedura tiegħu,

billi l-MDG għas-saħħa tal-ommijiet huwa li jnaqqas il-mortalità tal-ommijiet bi tliet kwarti sal-2015,

billi l-parti l-kbira tal-imwiet tal-ommijiet tista' tiġi evitata iżda aktar minn nofs miljun mara jibqgħu jmutu kull sena minn kumplikazzjonijiet marbuta mat-tqala u mat-twelid, l-aktar fl-Afrika l-isfel mis-Saħara,

billi l-kumplikazzjonijiet fis-saħħa tal-ommijiet huma l-kawża ewlenija tal-mewt għat-tfajliet fil-pajjiżi li qed jiżviluppaw,

billi l-mortalità u l-morbożità tal-ommijiet jikkostitwixxu emerġenza globali tas-saħħa, kull sena jmutu madwar 536,000 omm, u għal kull mara li tmut, 30 mara jew aktar jesperjenzaw kumplikazzjonijiet serji, minn infezzjonijiet kroniċi sa ġrieħi li jikkawżaw diżabilità, bħall-fistula obstetrika, li faċilment tista' tiġi evitata li kieku jkun hemm aċċess universali għall-kura obstetrika bażika u ta' emerġenza u għas-servizzi riproduttivi tas-saħħa,

billi l-HIV, il-kunflitt armat u d-deterjorazzjoni tas-sistemi tas-saħħa qed ikomplu jaggravaw il-mortalità tal-ommijiet;

billi s-saħħa u d-drittijiet sesswali u riproduttivi, kif definiti fil-Programm ta' Azzjoni tal-Konferenza Internazzjonali dwar il-Popolazzjoni u l-Iżvilupp, huma ta' importanza kritika sabiex jintlaħqu l-MDGs, b'mod partikulari dawk marbuta mas-saħħa tal-ommijiet u tat-tfal u mal-prevenzjoni tal-HIV,

billi n-nuqqas ta' għarfien tad-drittijiet tan-nisa, aċċess mhux tajjeb għall-informazzjoni, iż-żwieġ bikri u prijorità politika baxxa u l-assenza ta' riżorsi suffiċjenti allokati għas-saħħa tal-ommijiet kollha jikkontribwixxu għall-mortalità għolja,

billi, minflok żdied l-appoġġ, l-iffinanzjar totali tad-donaturi għall-ippjanar tal-familja bħalissa huwa ferm aktar baxx milli kien fl-1994, billi niżel minn USD 723 miljun fl-1995 għal USD 442 miljun fl-2004, f'termini assoluti tad-dollaru,

Jesprimi t-tħassib qawwi tiegħu li l-mortalità tal-ommijiet (MDG5) huwa l-għan li jinsab l-aktar imbiegħed mill-mira tiegħu u mhuwiex qiegħed fil-proċess li jintlaħaq mill-pajjiżi li qed jiżviluppaw, b'mod partikulari fl-Afrika;

Jinnota li minbarra l-edukazzjoni, l-għoti tas-setgħa lin-nisa jagħti kontribut sinifikanti għat-titjib tal-MDG5 dwar is-saħħa tal-ommijiet, u li dan huwa indikatur kritiku tal-progress ġenerali fl-iżvilupp;

Jitlob lill-Kunsill u lill-Kummissjoni, qabel il-Laqgħa Għolja tan-NU dwar l-MDGs, biex jagħtu prijorità lill-azzjoni biex jintlaħaq l-MDG5 dwar it-titjib tas-saħħa tal-ommijiet;

Jitlob lill-Kunsill u lill-Kummissjoni biex jintensifikaw l-isforzi biex jeliminaw il-mortalità u l-morbożità tal-ommijiet li jistgħu jiġu evitati permezz tal-ippjanar, l-implimentazzjoni u l-evalwazzjoni regolari tal-pjanijiet direzzjonali u tal-pjanijiet ta' azzjoni għat-tnaqqis tal-piż globali tal-mortalità u l-morbożità tal-ommijiet, bl-adozzjoni ta' approċċ sistematiku, sostenut, u bbażat fuq l-ekwità u fuq id-drittijiet tal-bniedem, appoġġjat u faċilitat b'mod adegwat minn iffinanzjar u mekkaniżmi istituzzjonali b'saħħithom;

Jitlob lill-Kunsill u lill-Kummissjoni biex jespandu l-provvista tas-servizzi tas-saħħa għall-ommijiet fil-kuntest tal-kura primarja tas-saħħa, fuq il-bażi tal-kunċett ta' għażla infurmata, edukazzjoni dwar il-maternità bla periklu, kura ffukata u effettiva għal qabel it-twelid, programmi dwar in-nutriment tal-ommijiet, għajnuna adegwata għall-ħlas li tevita r-rikors eċċessiv għal operazzjonijiet Ċesarji u tipprovdi għal emerġenzi obstetriċi, servizzi ta' riferiment għall-kumplikazzjoniiet marbuta mat-tqala, mal-ħlas u mal-abort, u kura u ppjanar tal-familja għal wara t-twelid;

Jitlob lill-Kunsill u lill-Kummissjoni biex jippromwovu l-aċċess tan-nisa kollha għal informazzjoni u servizzi komprensivi marbuta mas-saħħa sesswali u riproduttiva;

Jitlob lill-Kunsill u lill-Kummissjoni biex jiżviluppaw indikaturi u punti ta' riferiment għat-tnaqqis tal-mortalità tal-ommijiet (inklużi l-allokazzjonijiet ODA) u biex jistabbilixxu mekkaniżmi ta' monitorjar u ta' responsabilità li jistgħu jwasslu għal titjib kostanti tal-politiki u l-programmi eżistenti;

Jitlob lill-Kunsill u lill-Kummisjoni biex jiggarantixxu li s-servizzi tal-kura tas-saħħa riproduttiva jkunu disponibbli, aċċessibbli u ta' kwalità tajba, u biex jiddedikaw ir-riżorsi massimi disponibbli għall-politiki u l-programmi marbuta mal-mortalità tal-ommijiet;

Jitlob lill-Kunsill u lill-Kummissjoni biex jipprovdu servizzi ta' abort aċċessibbli u bla periklu sal-punt massimu possibbli skont il-liġi lokali u, b'dan il-mod, iħarġġu u jgħammru lil dawk li jipprovdu s-servizzi tas-saħħa għall-provvista ta' servizzi komprensivi u sikuri għall-abort;

Jitlob lill-Kunsill u lill-Kummissjoni biex jiżviluppaw programmi u politiki biex jindirizzaw il-fatturi determinanti fundamentali tas-saħħa li huma essenzjali għall-prevenzjoni tal-mortalità tal-ommijiet, bħall-parteċipazzjoni fi proċessi tat-teħid tad-deċiżjonijiet marbuta mas-saħħa, tagħrif fuq is-saħħa sesswali u riproduttiva, litteriżmu, nutriment, nuqqas ta' diskriminazzjoni u ugwaljanza bejn il-ġeneri;

Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill, lill-Kummissjoni, lill-gvernijiet tal-Istati Membri u lis-Segretarju Ġenerali tan-Nazzjonijiet Uniti.


MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjonijiet mill-Kunsill u mill-Kummissjoni

skond l-Artikolu 103(2) tar-Regoli ta' Proċedura

f'isem il-Grupp ALDE

Riżoluzzjoni tal-Parlament Ewropew dwar is-sitwazzjoni tal-priġunieri Palestinjani f'ħabsijiet Iżraeljani

Il-Parlament Ewropew ,

wara li kkunsidra r-riżoluzzjonijiet preċedenti tiegħu dwar il-Lvant Nofsani,

wara li sema' d-dikjarazzjoni li saritlu mill-Kummissarju Ferrero-Waldner fid-9 ta' Lulju 2008 dwar is-sitwazzjoni tal-priġunieri Palestinjani f'ħabsijiet Iżraeljani,

wara li kkunsidra l-Ftehima ta' Assoċjazzjoni EU-Iżrael u r-riżultati tat-tmien laqgħa tal-Kunsill ta' Assoċjazzjoni bejn l-UE u l-Iżrael tas-16 ta' Ġunju 2008,

wara li kkunsidra r-rapport imħejji mid-Delegazzjoni ad hoc lill-Iżrael u t-Territorji Palestinjani (30 ta' Mejju-2 ta' Ġunju 2008) u l-konklużjonijiet tiegħu,

wara li kkunsidra r-Raba' Konvenzjoni ta' Ġinevra tat-12 ta' Awissu 1949 dwar il-Protezzjoni ta' Persuni Ċivili fi Żmien ta' Gwerra, u b'mod partikulari l-Artikoli 1 sa 12, 27, 29 sa 34, 47, 49, 51, 52, 53, 59, 61 sa 77, 143 tagħha,

wara li kkunsidra r-Rapport Annwali ta' l-2007 tal-Kumitat Internazzjonali tas-Salib l-Aħmar, b'mod partikulari t-taqsima li tittratta dwar it-Territorji Palestinjani Okkupati,

wara li kkunsidra r-rapporti ppubblikati fl-2006, fl-2007 u fl-2008 mill-Kumitat Pubbliku Kontra t-Tortura fl-Iżrael bl-għajnuna tal-kontribuzzjonijiet finanzjarji mill-Kummissjoni Ewropea u minn diversi Stati Membri;

wara li kkunsidra r-riżoluzzjonijiet rilevanti tan-NU dwar il-kunflitt tal-Lvant Nofsani,

wara li kkunsidra l-Artikolu 103(2) tar-Regoli ta' Proċedura tiegħu,

billi f'dawn l-aħħar snin l-Iżrael iffaċċja bosta attakki terroristi qattiela kontra l-popolazzjoni ċivili,

billi l-awtoritajiet Iżraeljani ħadu numru ta' miżuri biex jiskansaw dawk l-azzjonijiet terroristi, inkluż l-arrest ta' militanti Palestinjani suspettati, iżda billi l-ġlieda kontra t-terroriżmu m'hix ġustifikazzjoni għall-abbuż fuq il-priġunieri,

billi llum il-ġurnata iktar minn 10,000 Palestinjan, inklużi iżjed minn 300 tifel u tifla ta' bejn is-16 u t-18-il sena, qegħdin jinżammu f'ħabsijiet u f'ċentri ta' detenzjoni Iżraeljani, u billi l-biċċa l-kbira ta' dawk id-detenuti ġew arrestati fit-Territorji Palestinjani Okkupati,

billi 198 Palestinjan inħelsu mill-Gvern Iżraeljan fil-25 ta' Awwissu 2008 bħala sinjal ta' rieda tajba u ta' bini tal-fiduċja reċiproka,

billi qegħdin isiru negozjati ulterjuri bejn iż-żewġ naħat bil-ħsieb li jintlaħaq ftehim iżjed komprensiv dwar l-istatus tal-priġunieri l-oħrajn,

billi riċentement ittieħdu passi mill-gvernijiet ta' Iżrael u tal-Libanu biex jiskambjaw priġunieri ma' iġsma ta' suldati Iżraeljani,

billi l-Iżrael qed iżżomm madwar 1000 priġunier abbażi ta' "ordnijiet ta' detenzjoni amministrattiva", bid-dritt ta' l-appell iżda bla ebda akkuża, proċess tal-qorti u drittijiet ta' difiża; billi 'ordnijiet ta' detenzjoni amministrattiva' jistgħu jkunu, u f'xi każi tabilħaqq ikunu, imġedda għal snin sħaħ,

billi skond il-Konvenzjoni tan-NU tad-Drittijiet tat-Tfal (UNCRC), li l-Iżrael huwa firmatarju għalih, it-tfal huma definiti bħala kwalunkwe persuna taħt l-età ta' 18-il sena; billi madankollu, it-tfal Palestinjani mill-età ta' 16-il sena huma meqjusa bħala adulti skond ir-regolamenti militari ta' l-Iżrael li jirregolaw it-Territorji Palestinjani Okkupati, u billi, skond rapporti mill-organizzazzjonijiet tad-drittijiet tal-bniedem, il-priġunieri tfal qegħdin jinżammu f'kundizzjonijiet ta' detenzjoni xejn xierqa u soġġetti għal fastidju dejjem jiżdied,

billi r-rapporti dwar id-drittijiet tal-bniedem, ibbażati fuq xhieda dettaljata, jgħidu li s-suldati tal-Forza ta' Difiża ta' Iżrael abbużaw minn detenuti Palestinjani waqt li kienu marbutin, meta dawn ma kinux ta' riskju għas-sigurtà ta' Iżrael; billi allegatament dawn l-abbużi jinkludu l-użu ta' tortura bil-ħsieb li jinkisbu konfessjonijiet, u f'każ li ma tirriżulta l-ebda stqarrija, id-detenut jingħata piena ta' terminu indefinit ta' detenzjoni amministrattiva, bla ma jkun akkużat jew iġġudikat,

billi spiss ikun impossibbli jew diffiċli ħafna għall-maġġoranza vasta tal-priġunieri Palestinjani miżmuma fil-ħabsijiet li jinsabu fit-territorju Iżraeljan biex jeżerċitaw id-dritt għal żjarat mill-familji tagħhom, minkejja t-talbiet tal-Kumitat Internazzjonali tas-Salib l-Aħmar,

Jilqa' b'sodisfazzjon u jappoġġja d-deċiżjoni riċenti tal-Gvern Iżraeljan li jeħles numru sinifikanti ta' priġunieri Palestinjani bħala sinjal pożittiv li jsaħħaħ l-Awtorità Palestinjana u biex jerġa' jkun hemm atmosfera ta' fiduċja reċiproka;

Jilqa' b'sodisfazzjon il-passi reċenti ta' bini tal-fiduċja reċiproka li ħadu l-Gvern Iżraeljan u l-Hiżbollah fir-rigward tal-priġunieri; jitlob biex jittieħdu passi simili bejn l-Iżrael u l-Ħamas, bil-ħsieb li jinħeles b'mod immedjat il-Kapural Iżraeljan Gilad Shalit;

Jappoġġja l-ġlieda ta' Iżrael kontra t-terroriżmu u jemmen li l-istat tad-dritt għandu jiġi rrispettat bis-sħiħ fit-trattament tal-priġunieri min-naħat kollha, billi dan huwa pass kruċjali għal pajjiż demokratiku u biex jerġa' jkun hemm l-ispirtu ta' fiduċja reċiproka meħtieġ biex isir progress sostanzjali fin-negozjati għall-paċi;

Jitlob lill-awtoritajiet Iżraeljani biex jgħaddu ġuri lid-detenuti kollha u biex itemmu l-użu tad-'detenzjoni amministrattiva', li hija abbuż ta' proċedura li tippermetti priġunerija twila u spiss illegali, biex jimplimentaw miżuri adegwati għat-tfal fil-ħabsijiet, b'konformità ma' l-istandards internazzjonali tal-ġustizzja tal-minorenni u ma' l-UNCRC, u biex iħallu reġim inqas ristrittiv għaż-żjarat lill-priġunieri;

Jitlob lill-awtoritajiet Iżraeljani biex jikkonformaw mal-Konvenzjoni tan-NU kontra t-Tortura u biex itemmu l-prattiki kollha li jinvolvu l-fastidju u l-konfessjonijiet sfurzati u biex jindirizzaw kif jixraq ir-rapporti dwar l-użu ta' dawk il-prattiki;

Jinnota l-istqarrija tal-Kummissjoni li tesprimi "simpatija kbira mat-tbatija tal-priġunieri Palestinjani fil-ħabsijiet Iżraeljani" u li tagħmilha ċara li "l-Artikolu 2 tal-Ftehima ta' Assoċjazzjoni EU-Iżrael se tkompli tfakkar kemm lill-Unjoni Ewropea u kemm lill-Iżrael li r-rispett għad-drittijiet tal-bniedem u għall-prinċipji demokratiċi huma l-bażi tar-realzzjonijiet bilaterali tagħna";

Jilqa' b'sodisfazzjon id-deċiżjoni meħuda mit-tmien laqgħa tal-Kunsill ta' Assoċjazzjoni UE-Iżrael li jiġi stabbilit Sottokumitat komplet dwar id-Drittijiet tal-Bniedem, minflok il-Grupp ta' Ħidma preżenti dwar id-Drittijiet tal-Bniedem; jitlob sabiex jiġu kkonsultati b'mod estensiv u involuti bis-sħiħ l-organizzazzjonijiet għad-drittijiet tal-bniedem u l-NGOs fl-Iżrael u t-Territorji Palestinjani Okkupati fil-monitoraġġ tal-progress ta' l-Iżrael biex jikkonforma ma' l-obbligi tiegħu skond il-liġi internazzjonali;

Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill, lill-Kummissjoni, lill-Gvern Iżraeljan, lill-Knesset, lill-President ta' l-Awtorità Palestinjana, lill-Kunsill Leġiżlattiv Palestinjan, lir-Rappreżentant Għoli tal-Politika Barranija u ta' Sigurtà Komuni, lill-gvernijiet u lill-parlamenti ta' l-Istati Membri, lis-Segretarju Ġenerali tan-NU, lir-Rappreżentant tal-Kwartett għal-Lvant Nofsani, lill-President ta' l-Assemblea Parlamentari Ewro-Mediterranja u lill-Kummissarju Għoli tan-NU għad-Drittijiet tal-Bniedem.


MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjonijiet mill-Kunsill u mill-Kummissjoni

skond l-Artikolu 103(2) tar-Regoli ta' Proċedura

f'isem il-Grupp Verts/ALE

Riżoluzzjoni tal-Parlament Ewropew dwar is-sitwazzjoni tal-priġunieri Palestinjani f'ħabsijiet Iżraeljani

Il-Parlament Ewropew ,

wara li kkunsidra r-riżoluzzjonijiet preċedenti tiegħu dwar il-Lvant Nofsani,

wara li sema' d-dikjarazzjoni li saritlu mill-Kummissarju Ferrero-Waldner fid-9 ta' Lulju 2008 dwar is-sitwazzjoni tal-priġunieri Palestinjani f'ħabsijiet Iżraeljani,

wara li kkunsidra l-Ftehima ta' Assoċjazzjoni bejn l-UE u l-Iżrael, b'mod partikulari l-Artikolu 2 tagħha li jirrigwarda d-drittijiet umani,

wara li kkunsidra r-riżultati tat-tmien laqgħa tal-Kunsill ta' Assoċjazzjoni bejn l-UE u l-Iżrael, li saret fil-Lussemburgu fis-16 ta' Ġunju 2008,

wara li kkunsidra r-rapport imħejji mid-Delegazzjoni ad hoc lill-Iżrael u t-Territorji Palestinjani (30 ta' Mejju-2 ta' Ġunju 2008) u l-konklużjonijiet tiegħu,

wara li kkunsidra r-riżoluzzjonijiet rilevanti tan-NU dwar il-konflitt tal-Lvant Nofsani,

wara li kkunsidra r-Raba' Konvenzjoni ta' Ġinevra dwar il-Protezzjoni ta' Persuni Ċivili fi Żmien ta' Gwerra tat-12 ta' Awwissu 1949, b'mod partikulari l-Artikoli 1 sa 12, 27, 29 sa 34, 47, 49, 51, 52, 53, 59, 61 sa 77 u 143 tagħha,

wara li kkunsidra l-Konvenzjoni tan-Nazzjonijiet Uniti ta' l-20 ta' Novembru 1989 dwar id-Drittijiet tat-Tfal (UNHCR), u b'mod partikulari l-Artikoli 9 u 37 tagħha,

wara li kkunsidra d-Dikjarazzjoni Universali tad-Drittijiet tal-Bniedem ta' l-1948,

wara li kkunsidra l-Patt Internazzjonali tan-NU ta' l-1966 dwar id-Drittijiet Ċivili u Politiċi,

wara li kkunsidra r-Rapport Annwali (2007) tal-Kumitat Internazzjonali tas-Salib l-Aħmar, b'mod partikulari t-taqsima li tittratta dwar it-Territorji Palestinjani Okkupati,

wara li kkunsidra l-Konvenzjoni kontra t-Tortura u Trattament jew Pieni Krudili, Inumani jew Degradanti oħra liema Konvenzjoni ġiet adottata permezz tar-Riżoluzzjoni 39/46 ta' l-Assemblea Ġenerali tan-Nazzjonijiet Uniti ta' l-10 ta' Diċembru 1984,

wara li kkunsidra l-Artikolu 103(2) tar-Regoli ta' Proċedura tiegħu,

billi llum il-ġurnata iktar minn 11,000 Palestinjan, inklużi 118-il mara u 376 tifel u tifla, huma miżmuma f'ċentri ta' detenzjoni u f'ħabsijiet Iżraeljani,

billi l-Iżrael ħelset 198 priġunier Palestinjan fil-25 ta' Awissu 2008,

billi, skond il-UNHCR, li tagħha l-Iżrael huwa firmatarju, tifel jew tifla huma ddefiniti bħala kwalunkwe bniedem jew bniedma taħt l-età ta' 18-il sena; billi, madankollu, it-tfal Palestinjani mill-età ta' 16 huma meqjusa bħala adulti skond ir-regolamenti militari ta' l-Iżrael li jirregolaw it-Territorji Palestinjani Okkupati,

billi l-maġġoranza l-kbira tal-priġunieri Palestinjani mix-Xatt tal-Lvant u minn Gaża qed jinżammu f'ħabsijiet li jinsabu ġewwa territorju Iżraeljan, ħalli l-familji tagħhom ma jkunux jistgħu jeżerċitaw id-dritt tagħhom li jżuruhom; billi l-liġi umanitarja internazzjonali tipprojbixxi t-trasferiment ta' persuni ċivili, inklużi detenuti u priġunieri, minn territorju okkupat għat-territorju ta' l-istat li jkun qed iwettaq l-okkupazzjoni; billi madwar 1,240 priġunier Palestinjan, inklużi 840 li qed jinżammu f'iżolament totali, qed ikunu mċaħħda milli jkollhom żjarat mill-familji diretti bi ksur tal-Artikolu 116 tar-Raba' Konvenzjoni ta' Ġinevra,

billi l-Iżrael qed iżżomm madwar 800 priġunier Palestinjan f' "detenzjoni amministrattiva" mingħajr akkuża jew proċess tal-qorti, awtorizzata minn ordni amministrattiva u mhux minn digriet tal-qorti; billi l-Iżrael tinjora r-restrizzjonijiet imposti mil-liġi internazzjonali dwar l-applikazzjoni ta' "detenzjoni amministrattiva",

billi l-arrest ta' 48 membru parlamentari, jiġifieri kważi terz tal-membri eletti tal-Kunsill Leġiżlattiv Palestinjan, dgħajjef serjament il-ħajja demokratika Palestinjana; billi l-Iżrael arrestat u tefgħet il-ħabs ukoll membri eletti ta' kunsilli muniċipali,

billi l-kwistjoni tal-priġunieri politiċi hija punt deċiżiv fuq l-aġenda politika, b'implikazzjonijiet politiċi, soċjali u umanitarji importanti,

billi d-dokument tal-priġunieri adottat f'Mejju 2006 minn mexxejja politiċi li qegħdin il-ħabs u li ġejjin minn fazzjonijiet differenti serva bħala bażi għad-dokument tal- konċiljazzjoni nazzjonali u witta t-triq għat-twaqqif ta' gvern ta' unità nazzjonali,

billi ħafna mill-1,180 priġunier Palestinjan li ġew eżaminati mill-Kumitat Internazzjonali tas-Salib l-Aħmar u misjuba morda jew midruba, li minnhom madwar 160 għandhomm mard serju, qed ikunu mċaħħda minn attenzjoni medika xierqa bi ksur tal-Artikolu 91 tar-Raba' Konvenzjoni ta' Ġinevra,

billi, skond l-Artikolu 2 tal-Ftehima ta' Assoċjazzjoni (2000) bejn l-UE u l-Iżrael, ir-relazzjonijiet bejn il-Komunitajiet Ewropej u l-Iżrael huma bbażati fuq ir-rispett għad-drittijiet tal-bniedem u l-prinċipji demokratiċi, li għandu jmexxi l-politika interna kif ukoll dik internazzjonali u li jikkostitwixxi element essenzjali tal-ftehima; billi l-Pjan ta' Azzjoni (2004) bejn l-UE u l-Iżrael jinkludi espliċitament ir-rispett għad-drittijiet tal-bniedem u għal-liġi umanitarja internazzjonali fost il-valuri li jħaddnu bejniethom l-UE u l-Iżrael,

Jisħaq li l-kwistjoni tal-priġunieri politiċi Palestinjani, li għandhom il-ħila li jaġixxu bħala forza ta' moderazzjoni kemm internament u kemm fir-rigward tal-konflitt ma' l-Iżrael, għandha impatt ewlieni kemm fuq is-soċjetà Palestinjana u kemm fuq il-konflitt bejn l-Iżrael u l-Palestina;

Jitlob, f'dan il-kuntest, biex jinħeles għad sostanzjali ta' priġunieri politiċi Palestinjani u b'mod partikulari biex isir il-ħelsien immedjat tal-priġunieri li huma Membri tal-Kunsill Leġiżlattiv Palestinjan, inkluż Marwan Barghouti; jenfasizza li kwalunkwe soluzzjoni tal-konflitt għandha tinkludi l-ħelsien tal-priġunieri politiċi Palestinjani kollha;

Jilqa' b'sodisfazzjon il-ħelsien riċenti ta' 198 priġunier Palestinjan, li kien sinjal ta' rieda tajba mill-Iżrael, u jenfasizza mill-ġdid l-importanza tal-preżenza ta' miżuri li jibnu l-fiduċja fil-proċess tal-paċi;

Jinnota l-importanza tal-passi reċiproki li ttieħdu dan l-aħħar mill-Gvern Iżraeljan u l-Ħeżbollaħ rigward il-priġunieri; jitlob biex jittieħdu passi simili mill-Iżrael u l-Ħamas, sbil-ħsieb li jinħeles b'mod immedjat il-Kapural Iżraeljan Gilad Shalit;

Jitlob lill-Iżrael biex iġib il-leġiżlazzjoni tiegħu konformi ma' l-istandards internazzjonali tal-ġustizzja tal-minorenni u biex b'hekk jirriforma s-sistema legali militari applikata lit-tfal Palestinjani, u b'mod partikulari:

a. biex jeħles b'mod immedjat lid-detenuti minorenni kollha mill-ħabsijiet;

b. biex iġib fi tmiemha l-prattika li jinżammu persuni taħt l-età ta' 18-il sena f'detenzjoni amministrattiva u biex b'mod immedjat jemenda, skont il-UNHCR, ir-regolamenti li jirregolaw it-Territorji Palestinjani Okkupati peress li dawn ir-regolamenti jirrigwardaw l-età ta' l-istat ta' adult;

c. biex jiggarantixxi kundizzjonijiet xierqa għall-minorenni detenuti jew li jinsabu fil-ħabs, kif hemm spjegat fir-regolamenti standardizzati tal-UNHCR u tan-NU rigward l-amministrazzjoni tal-ġustizzja u l-kundizzjonijiet tad-detenzjoni għall-minorenni;

Jistieden lill-Kunsill, lill-Istati Membri u lill-Kummissjoni biex fir-relazzjonijiet tagħhom ma' l-Iżrael jimplimentaw il-Linji Gwida ta' l-UE dwar it-Tfal f'Konflitti Armati u biex il-ħarsien tat-tfal Palestinjani detenuti mill-Iżrael jagħmluh parti essenzjali mid-djalogu fil-livelli kollha tar-relazzjonijiet;

Ifakkar lill-Iżrael li l-prattika li priġunieri Palestinjani mix-Xatt tal-Lvant u minn Gaża jinżammu f'ħabsijiet fl-Iżrael imur kontra l-obbligi tiegħu taħt il-liġi internazzjonali; jistieden għalhekk lill-Iżrael biex jirriloka lil dawn il-priġunieri fix-Xatt tal-Lvant u f'Gaża; jinsisti fuq l-implimentazzjoni immedjata tad-dritt għal żjarat tal-familji;

Jistieden lill-Gvern Iżraeljan u lill-Knesset biex jikkunsidraw mill-ġdid il-Liġi dwar il-Ġellieda Illegali li tippermetti d-detenzjoni amministrattiva, u biex iġibuha konformi ma' l-istandards internazzjonali tal-liġi umanitarji u tad-drittijiet tal-bniedem;

Itenni l-kundanna tiegħu għall-forom kollha ta' tortura u trattament ħażin; jistieden lill-iżrael biex immedjatament jiżgura li jkun konformi mal-Konvenzjoni tan-NU Kontra t-Tortura, li tagħha huwa Parti Statali, u biex

a. immedjatament iġib fi tmiemha kull forma ta' trattament ħażin u tortura waqt l-arrest, l-interrogazzjoni u t-tfigħ fil-ħabs, biex jadotta leġiżlazzjoni rigward din il-kwistjoni u biex jinvestiga b'mod komplet u imparzjali l-allegazzjonijiet kollha ta' tortura u abbuż tal-Palestinjani detenuti u biex lil dawk misjuba responsabbli jitressqu l-qorti;

b. jiżgura li jkunu osservati standards minimi ta' detenzjoni rigward l-ikel, il-kura tas-saħħa, id-daqs u l-post fejn jinsabu l-ħabsijiet, il-ħarsien mit-temp u ż-żjarat mill-familji;

c. jiggarantixxi lill-priġunieri Palestinjani kura medika xierqa;

Jesprimi t-tħassib serju tiegħu minħabba s-sitwazzjoni tal-priġunieri Palestinjani nisa, li kif qed jingħad huma suġġetti għal trattament ħażin; jistieden lill-awtoritajiet Iżraeljani biex itejbu b'mod konsiderevoli l-protezzjoni ta' priġunieri vulnerabbli, b'mod partikulari l-ommijiet u n-nisa ta' età żgħira;

Jiġbed l-attenzjoni għall-Artikolu 2 tal-Ftehima ta' Assoċjazzjoni bejn l-UE u l-Iżrael u jistieden lill-Iżrael biex jikkonforma mal-liġi internazzjonali dwar id-drittijiet tal-bniedem u mal-liġi umanitarja, b'mod partikulari d-dispożizzjonijiet tiegħu rigward il-ħarsien ta' persuni ċivili li jgħixu fi stat ta' okkupazzjoni; jistieden lill-Kunsill biex jieħu l-passi meħtieġa biex jiżgura l-konformità mal-liġi internazzjonali u mal-konvenzjonijiet internazzjonali dwar id-drittijiet tal-bniedem u dawk umanitarji iffirmati mill-iStat ta' Iżrael;

Jesprimi t-twemmin qawwi tiegħu li t-titjib tar-relazzjonijiet bejn l-UE u l-Iżrael għandu jkun konsistenti u marbut mal-konformità min-naħa tal-Iżrael mal-obbligi internazzjonali tiegħu skond il-liġi internazzjonali, u b'mod partikulari l-liġi internazzjonali tad-drittijiet tal-bniedem u umanitarja;

Jilqa' b'sodisfazzjon id-deċiżjoni meħuda fit-tmien laqgħa tal-Kunsill ta' Assoċjazzjoni UE-Iżrael li jiġi stabbilit Sottokumitat komplet dwar id-Drittijiet tal-Bniedem, minflok il-Grupp ta' Ħidma dwar id-Drittijiet tal-Bniedem; jitlob sabiex l-organizzazzjonijiet tas-soċjetà ċivili fl-Iżrael u fit-Territorji Palestinjani Okkupati jiġu kkonsultati b'mod estensiv u involuti bis-sħiħ fil-monitoraġġ tal-progress ta' l-Iżrael lejn il-konformità ma' l-obbligi tiegħu skond il-liġi internazzjonali;

Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill, lill-Kummissjoni, lill-Gvern Iżraeljan, lill-Knesset, lir-Rappreżentant Għoli tal-Politika Barranija u ta' Sigurtà Komuni, lill-gvernijiet u lill-parlamenti ta' l-Istati Membri, lis-Segretarju Ġenerali tan-NU, lir-Rappreżentant tal-Kwartett għal-Lvant Nofsani, lill-President ta' l-Assemblea Parlamentari Ewro-Mediterranja, lill-President ta' l-Awtorità Palestinjana, lill-Kunsill Leġiżlattiv Palestinjan u lill-Kummissarju Għoli tan-NU għad-Drittijiet tal-Bniedem.


MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjonijiet mill-Kunsill u mill-Kummissjoni

skond l-Artikolu 103(2) tar-Regoli ta' Proċedura

f'isem il-Grupp UEN

dwar il-Pakkett Soċjali

Riżoluzzjoni tal-Parlament Ewropew dwar il-Pakkett Soċjali

Il-Parlament Ewropew ,

wara li kkunsidra l-Komunikazzjoni tal-Kummissjoni bl-isem "Aġenda soċjali mġedda: Opportunitajiet, aċċess u solidarjetà fl-Ewropa tas-seklu 21" (COM(2008) 412),

wara li kkunsidra l-proposta għal direttiva tal-Kunsill dwar l-implimentazzjoni tal-prinċipju ta' trattament ugwali bejn il-persuni irrispettivament mir-reliġjon jew it-twemmin, id-diżabilità, l-età jew l-orjentazzjoni sesswali (COM(2008) 426),

wara li kkunsidra l-proposta għal direttiva dwar l-applikazzjoni tad-drittijiet tal-pazjenti fil-kura tas-saħħa transkonfinali (COM(2008) 414),

wara li kkunsidra l-proposta għal direttiva dwar l-istabbiliment ta' Kunsill tax-Xogħlijiet Ewropew jew proċedura fl-impriżi fuq skala Komunitarja u fil-gruppi ta' l-impriżi fuq skala Komunitarja għall-għanijiet ta' informazzjoni u ta' konsultazzjoni għall-impjegati (COM(2008) 419),

wara li kkunsidra l-komunikazzjoni tal-Kummissjoni bit-titolu "Titjib tal-kompetenzi għas-Seklu 21: Aġenda dwar Kooperazzjoni Ewropea dwar l-Iskejjel" (COM(2008) 425),

wara li kkunsidra l-Artikolu 103(2) tar-Regoli ta' Proċedura tiegħu,

billi l-aġenda tal-politika soċjali hija element ewlieni tal-modernizzazzjoni ekonomika u soċjali ta' l-Unjoni Ewropea, u l-implimentazzjoni tagħha jkun deċiżiv fil-kisba ta' l-objettivi strateġiċi stipulati fl-Istrateġija ta' Liżbona,

billi l-Unjoni Ewropea wieġbet b'suċċess għall-isfidi soċjali ġodda matul l-aħħar ħamsin sena, u dan wassal għall-ħolqien tal-mudell soċjali Ewropew,

billi r-realtajiet soċjali qed jinbidlu malajr u l-aġenda tal-politika soċjali għandha tiġi adattata għall-isfidi l-ġodda bħal ma huma l-globalizzazzjoni, il-bidla demografika, il-progress teknoloġiku, il-bidla fil-klima u l-immigrazzjoni,

billi l-politika soċjali Ewropea kisbet riżultati permezz tat-titjib fil-kundizzjonijiet ta' l-għajxien u billi tistimula t-tkabbir ta' impjiegi, ħafna problemi, bħal ma huma l-qgħad, l-iżolazzjoni soċjali u l-faqar, baqgħu ma ssolvewx.

billi waħda mill-isfidi importanti ta' l-Unjoni Ewropea hi li jkunu żgurati l-opportunitajiet uġwali għaċ-ċittadini kollha,

Jilqa' b'sodisfazzjon il-pakkett soċjali mġedded ippreżentat mill-Kummissjoni bħala pass 'il quddiem li jiddefinixxi mill-ġdid il-mudell soċjali Ewropew sabiex ilaħħaq mar-realtajiet soċjali li qed jinbidlu;

Jaqbel mal-approċċ tal-Kummissjoni għall-Aġenda Soċjali Mġedda, li hija mibnija fuq għanijiet bħal ngħidu aħna l-opportunitajiet, l-aċċess u s-solidarjeta; jemmen li t-twettiq ta' dawn l-għanijiet ikun risposta xierqa għall-isfidi l-ġodda li ħarġu fi snin riċenti;

Jiddispjaċiħ, madankollu, li sakemm ikunu magħrufa l-isfidi u l-problemi, il-pakkett fis-sħuħija tiegħu ma għandux viżjoni koerenti tal-Mudell Soċjali Ewropew imġedded; iqis li l-inizjattivi inklużi f'dan il-pakkett mhumiex konnessi b'mod ċar mat-twettiq tal-prijoritajiet stabbiliti;

Jilqa' b'sodisfazzjon l-approċċ tal-Kummissjoni għall-opportunitajiet indaqs kif stipulati fil-proposta għal direttiva dwar l-applikazzjoni tad-drittijiet tal-pazjenti fil-kura tas-saħħa transkonfinali; iqis li l-aċċess faċli għaċ-ċittadini Ewropej għall-kura tas-saħħa ta' kwalità huwa essenzjali biex jingħelbu sfidi bħal ma huma l-bidla demografika u l-mobilità tal-forza tax-xogħol;

Japprezza l-isforzi tal-Kummissjoni biex tkun iffaċilitata l-interoperabilità tar-rekords elettroniċi tas-saħħa ppreżentati fir-rakkomandazzjonijiet dwar l-interoperabilità tar-rekords elettroniċi tas-saħħa;

Jilqa' bi pjaċir il-komunikazzjoni tal-Kummissjoni bit-titolu "Titjib tal-kompetenzi għas-Seklu 21: Aġenda dwar Kooperazzjoni Ewropea dwar l-Iskejjel"; jisħaq li, sabiex jitwettqu l-għanijiet ta' l-Istrateġija ta' Liżbona, huwa essenzjali li jkun żgurat l-aċċess għall-edukazzjoni ugwali u għat-tagħlim tul il-ħajja għaż-żgħażagħ; jenfasizza li biex jiġu miġġielda l-faqar u l-esklużjoni soċjali huwa vitali li jitjiebu s-sistemi ta' l-iskejjel permezz tat-tisħiħ tal-koperazzjoni fl-edukazzjoni sabiex ikun żgurat li l-istudenti jiksbu kompetenzi essenzjali;

Jinnota li l-proposta tal-Kummissjoni għal direttiva dwar l-istabbiliment ta' Kunsill tax-Xogħlijiet Ewropew ("European Works Council" - EWC) jew proċedura fl-impriżi fuq skala Komunitarja u fil-gruppi ta' l-impriżi fuq skala Komunitarja għall-għanijiet ta' informazzjoni u ta' konsultazzjoni għall-impjegati; japrezza l-kisbiet ta' l-EWC fit-titjib tad-djalogu bejn min iħaddem u l-impjegati; huwa mħasseb, madankollu, li l-mudell il-ġdid għall-Kunsill tax-Xogħlijiet Ewropew jista' jkollu impatt fuq il-flessibilità u l-kompetittività ta' l-ekonomija u l-intrapriżi Ewropej;

Iqis li l-idea li l-protezzjoni legali kontra d-diskriminazzjoni tiġi estiża, li hija l-bażi ta' proposta għal direttiva dwar l-implimentazzjoni tal-prinċipju tat-trattament ugwali bejn il-persuni irrispettivament minn reliġjon jew twemmin, diżabilità, età jew preferenzi sesswali huwa kuntrarju għall-prinċipji tas-sussedjarjetà u tal-proporzjonalità; jieħu l-opinjoni li, billi teżisti l-liġi kontra d-diskriminazzjoni f'kull Stat Membru, ma hemm l-ebda bżonn li jiġi introdott kwalunkwe qafas legali fuq livell Komunitarju sabiex tkun miġġielda d-diskriminazzjoni ibbażata fuq reliġjon jew twemmin, diżabilità, età jew orjentazzjoni sesswali u li jidħol fis-seħħ il-prinċipju tat-trattament ugwali, barra mill-qasam tax-xogħol;

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-Kumitat Ekonomiku u Soċjali u lill-Kumitat tar-Reġjuni.